5 Kerajaan Negara Dunia Yang Hidup Dalam Buangan

Vakum kuasa yang terhasil setelah tampuk pemerintahan dikosongkan, menyebabkan banyak pihak berebut mengisinya.

Dalam sesetengah kes unik, pihak kerajaan yang sepatutnya mentadbir berjaya diusir digantikan dengan pengusirnya, memaksa bekas kerajaan yang ada 'hidup' dalam buangan. Benarkah wujud situasi-situasi sebegini? Memang ada.

Berikut adalah lima kerajaan yang ditendang keluar walaupun sebenarnya boleh mendabik dada sebagai kerajaan yang sah.

Kerajaan Demokratik Republik Arab Sahrawi atau SADR merupakan kerajaan yang sedang menguasai sebahagian kecil bahagian barat Sahara.

SADR masih menuntut keseluruhan kawasan Sahara Barat daripada kerajaan Maghribi.

Semuanya bermula selepas penjajah Sepanyol meninggalkan kawasan yang dikuasai mereka dari tahun 1884 sehinggalah 1976, ketika itu dinamakan Sahara Sepanyol.

Gerakan Polisario, sebuah pertubuhan pemberontakan ditubuhkan masyarakat setempat bagi mendesak kawasan tersebut dibebaskan melalui peperangan bersenjata - dengan tujuan menubuhkan sebuah negara merdeka di situ.

Atas penentangan yang agresif, Sepanyol kehilangan kawalan ke atas beberapa pecahan kawasan itu tetapi Sepanyol bijak mencatur strategi.

Selepas kerajaan Maghribi dan Mauritania mendesak Sahara Sepanyol dipulangkan kepada mereka, Sepanyol melepaskan hak ke atas kawasan tersebut, membolehkan Maghribi dan Mauritania membahagikan kawasan itu sesama mereka.

Tidak setuju dengan tindakan Sepanyol menyerahkan bahagian barat Sahara kepada Maghribi dan Mauritania, Polisario melalui SADR mengisytiharkan kemerdekaan Sahara Barat.

Mereka juga meneruskan peperangan dengan kedua-dua buah kerajaan. Konflik ini berpanjangan sehingga memaksa Mauritania melepaskan kedudukan mereka di situ.

Kini SADR masih menguasai kira-kira 20% daripada keseluruhan kawasan yang dituntutnya, mentadbir dari Tindouf, Algeria.

Pada 14 November 2020, pemerintah SADR mengumumkan gencatan senjata yang telah berlangsung selama 29 tahun bakal ditamatkan, bagi menyambung semula konflik tuntutan mereka ke atas kawasan itu daripada kerajaan Maghribi.

Republik China (ROC) yang mentadbir Pulau Taiwan masih meletakkan diri mereka sebagai pemerintah negara China yang sah, sehingga ke hari ini.

Isu ini merupakan antara kemelut terbesar yang sedang dihadapi kerajaan China.

Kuasa pemerintahan ke atas pulau itu pada awalnya telah diserahkan kepada Empayar Jepun pada tahun 1895.

Ekoran tindakan itu masyarakat setempat yang enggan menerima pendudukan Jepun, menubuhkan Republik Formosa tetapi ditewaskan Jepun selepas perang selama beberapa bulan.

Taiwan duduk di bawah pemerintahan Jepun selama lebih lima dekad, sebelum Jepun menyerah kalah dalam perang dunia kedua.

Tertewas memaksa Jepun menyerahkan Pulau Taiwan kepada Republik China, pada tahun 1945.

Bagaimanapun Republik China yang ketika itu sudah beberapa dekad berdepan kemelut ancaman parti Komunis China, tewas dalam perang saudara secara rasmi pada tahun 1949.

Daripada menguasai seluruh China, Republik China terpaksa melarikan diri ke Pulau Taiwan, menjadikan pulau kecil itu sebagai pusat pemerintahan mereka yang baru.

Perang saudara di antara kerajaan Yaman di bawah pimpinan Abdrabbuh Mansur Hadir dengan kumpulan pemberontakan Houthi mencapai kemuncak pada penghujung tahun 2014; selepas kumpulan pemberontak itu berjaya mengambil alih ibu negara Yaman, Sanaa.

Gerakan Houthi atau nama rasminya 'Ansar Allah' merupakan sebuah kumpulan militan berasaskan ajaran Syiah yang muncul sejak dekad 90-an.

Bermula sebagai sebuah kumpulan dakwah moderat, gerakan Houthi akhirnya berkembang menjadi sebuah gerakan militan yang mahu mengambil alih negara itu.

Akibat daripada kejatuhan ekonomi yang menyebabkan harga barang keperluan harian meningkat serta pengurangan subsidi petrol, gerakan Houthi mula bangkit menganjurkan protes besar-besaran anti kerajaan pada 18 Ogos 2014.

Bimbang dengan kebangkitan yang ditonjolkan, kerajaan Yaman menawarkan perjanjian kerjasama yang dipersetujui pimpinan gerakan Houthi, dimeterai pada 21 September 2014.

Walau bagaimanapun Gerakan Houthi melanggar perjanjian ini, bertindak menyerang dan mengepung kawasan kediaman rasmi Presiden Yaman pada bulan Januari 2015.

Abdrabbuh Mansur Hadi berjaya ditawan, bertindak meletak jawatan bersama barisan kabinetnya.

Bagaimanapun selepas satu operasi yang dibantu perisik Arab Saudi, Abdrabbuh berjaya melarikan diri dari kurungan sehingga hadir di Arab Saudi.

Dia mengumumkan bahawa dia dan kabinetnya masih merupakan pemegang jawatan kuasa yang sah - meneruskan urusan pentadbiran kerajaan Yaman secara rasmi dari Riyadh.

Dengan bantuan Arab Saudi, beberapa kawasan yang dikawal Houthi berjaya diambil semula. Bagaimanapun kedudukan Houthi dibeberapa kawasan kubu kuat mereka sukar ditembusi.

Usaha untuk mencapai solusi kepada konflik ini dikatakan sukar, kerana tiada pihak mahu beralah.

Kerajaan Yaman terus dibantu Arab Saudi dan Emiriyah Arab Bersatu melalui siri-siri serangan udara.

Dibimbangi seandainya keseluruhan Yaman berjaya dikuasai puak Houthi, Yaman bakal menjadi salah satu sekutu kuat Iran di rantau itu.

Pilihanraya umum yang dilangsungkan pada 8 November 2020, menyaksikan Myanmar melalui pimpinan Aung San Suu Kyi kembali mendapatkan mandat bagi menubuhkan kerajaan, meneruskan rentak kemenangan yang dicapai pilihanraya sebelum itu.

Walaubagaimanapun, keputusan pilihanraya itu didakwa tidak sah oleh beberapa pihak membolehkan pihak tentera Myanmar iaitu Tatmadaw menggunakan kuasa mereka yang terkandung dalam perlembagaan - untuk mengambil alih kuasa bagi tempoh setahun.

Pengisytiharan rampasan kuasa itu pula dibuat sehari sebelum majlis mengangkat sumpah kerajaan baru Myanmar sempat dilangsungkan.

Selepas mengambil alih kuasa secara rasmi bermula 1 Februari 2021, Tatmadaw mengumumkan perintah darurat setahun dilaksanakan di seluruh negara di bawah pemerintahan Jeneral Min Aung Hlaing, sementara menunggu pilihanraya semula diadakan.

Nama-nama besar yang memenangi pilihanraya dan sepatutnya mengangkat sumpah sebagai wakil kerajaan baru, mula berdepan dakwaan sehingga diheret ke mahkamah.

Bagi calon Presiden Myanmar yang sepatutnya mengangkat sumpah Win Myint, dia disabitkan kesalahan menganjurkan perhimpunan ketika pandemik - dikenakan hukuman penjara 3 tahun.

Aung San Suu Kyi yang sepatutnya naik sebagai Canselor, disabitkan kesalahan serupa yang membawa hukuman penjara 4 tahun.

Pada 10 Januari 2022, hukuman tambahan sebanyak 4 tahun dikenakan ke atas tokoh wanita itu, selepas Suu Kyi dilaporkan cuba menyeludup masuk alat perhubungan ketika dalam tahanan.

Kini beroperasi dari Ottawa, Kanada - Kerajaan Demokratik Republik Belarus yang lebih dikenali dengan nama Rada BNR, merupakan sebuah kerajaan tidak rasmi yang ditubuhkan sejak tahun 1918.

Selepas penubuhan Republik Russia pada tahun 1917, pemimpin masyarakat di Belarus menubuhkan majlis penasihat kebangsaan bagi menentukan hala tuju masyarakat mereka; sama ada untuk menyertai Russia sebagai sebuah wilayah autonomi atau merdeka sebagai sebuah negara berdaulat.

Bagaimanapun malangnya pada 16 Februari 1918 ketika usaha giat sedang dijalankan, Minsk, ibu negara Belarus jatuh ke tangan tentera Jerman.

Sebagai tindak balas ke atas kejutan itu, majlis penasihat kebangsaan Belarus mengumumkan pembentukan dasar perlembagaan masyarakat mereka yang pertama seterusnya mengisytiharkan organisasi kelolaan mereka sebagai satu-satunya badan kerajaan yang sah di Belarus.

Pihak Jerman bertindak mengabaikan pengisytiharan itu, mula berunding terus dengan Russia bagi menentukan kedudukan sebenar Belarus.

Satu pengumuman kerjasama di antara Jerman dan Russia yang dibuat pada 3 Mac 1918 menyebabkan nasib orang Belarus ditentukan kuasa luar.

Takut dengan ancaman yang bakal berlaku, badan kepimpinan Belarus mengumumkan kemerdekaan negara mereka dengan penubuhan Republik Rakyat Belarus pada 25 Mac 1918.

Bagaimanapun, pengsiytiharan itu pasti mengundang amarah - apatah lagi apabila apabila melibatkan dua kuasa dunia ketika itu.

Disebabkan oleh status sebagai sebuah kerajaan yang kecil serta belum dipilih oleh proses undian formal yang boleh mengabsahkan tuntutan mereka, Rada BNR memilih untuk keluar dari Belarus menjadikan Lithuania sebagai pusat pentadbiran sementara.

Terus aktif menjalankan kempen penubuhan Republik Belarus melalui proses diplomasi sehingga ke hari ini, wakil Rada BNR kini sudah ditempatkan di Amerika Syarikat, Kanada, United Kingdom dan beberapa negara lain bagi melobi pengiktirafan kerajaan mereka.

Daripada berpengkalan di Lithuania, Rada BNR berpindah ke beberapa negara lain sebelum beroperasi sepenuhnya dari Kanada sejak dekad 80-an.


7 Fakta Menarik Mengenai Negara Finland

Apabila membicarakan mengenai negara Finland, kita pastinya akan mengaitkannya dengan status negara paling bahagia di dunia dan sistem pendidikannya. Malah di Malaysia kita sering membanding-bandingkan sistem pendidikan di negara kita dengan Finland walhal sistem pendidikan di sana tidaklah sebagus yang dicanang-canangkan.

Finland ialah sebuah negara Nordik dan negara anggota Kesatuan Eropah di Eropah Utara. Ia berkongsi sempadan darat dengan Sweden di barat, Rusia di timur dan Norway di utara. Finland meliputi kawasan seluas 338,455 kilometer persegi  dengan populasi 5.5 juta dimana Helsinki ialah ibu negara dan bandar terbesar di negara ini.

Kali ini, mari lihat beberapa fakta menarik mengenai negara ini.

Anda mungkin pernah menonton video di Youtube mengenai satu pertandingan unik dimana lelaki akan mendukung isteri mereka sambil berlari dan merentasi pelbagai halangan. Nama sukan tersebut adalah eukonkanto dan merupakan sukan tradisi disini.

Pasangan yang menamatkan saingan pertama diisytiharkan sebagai pemenang. Sukan ini mula diperkenalkan di Sonkajärvi, Finland. Hari ini, Sonkajärvi berfungsi sebagai venue untuk Kejohanan Dunia Pembawa Isteri. Pemenang menerima hadiah bir senilai berat isterinya.

Lagu berunsurkan metal mempunyai peminatnya yang tersendiri namun di kebanyakan negara termasuk Malaysia lagu sebegini kebanyakannya bergerak secara underground dan sukar menembusi pasaran arus perdana. Namun di Finland lagu berentak metal boleh dikatakan diterima di perinngkat arus perdana.

Secara puratanya, terdapat 53.2 band metal bagi setiap 100,000 orang. Ini bermakna setiap band metal di negara mempunyai sebanyak 1,879.6 peminat headbanging. Jumlah ini boleh dikatakan cukup banyak. Apakah band metal di Malaysia yang masih anda ingati?

Sejak tahun 1930-an, negara Finland telah menyediakan kotak hadiah kepada ibu yang baru mendapat bayi. Kotak itu seperti yang dapat dilihat pada hari ini diperbuat daripada kadbod dan dilengkapi dengan barangan berguna seperti pakaian musim sejuk dan sebagainya.

Matlamat pada masa itu adalah untuk menurunkan kadar kematian bayi dan ternyata matlamat tersebut telah berjaya dicapai.

Terowong Air Päijänne ialah sebuah terowong air yang terletak di Finland Selatan. Dengan panjang 120 kilometer ia adalah terowong kedua terpanjang di dunia, terletak  pada kedalaman 30–100 meter. di batuan dasar.

Terowong ini membekalkan air tawar kepada berjuta-juta orang Finland yang tinggal di kawasan sekitar ini. Pembinaan terowong ini bermula pada tahun 1972 dan telah siap pada tahun 1982 dengan kos kira-kira €200 juta (dilaraskan untuk inflasi).

Setiap dari kita pastinya pernah gagal dalam apa jua yang dilakukan dalam hidup. Rakyatt Finland meraikan "kegagalan" pada 13 Oktober setiap tahun. Hari pertama seumpama itu diadakan pada tahun 2010 oleh pelajar universiti Finland. Ia tidak lama kemudian menjadi sangat popular dan menarik nama-nama besar dalam masyarakat Finland.

Hari ini, ramai ahli politik, artis, personaliti media terkenal dan lain-lain menyokong Hari Kegagalan Kebangsan dan berkongsi kisah kegagalan mereka sendiri dan cara mereka mengatasi masalah tersebut. Hari ini disambut untuk membolehkan orang ramai berkongsi tentang masalah mereka dalam hidup dan mendapatkan sokongan daripada masyarakat mengenai cara untuk mengatasi masalah yang dihadapi mereka.

Rakyat negara ini sangat beruntung kerana passport yang dimiliki mereka berada di tangga kedua passport paling berkuasa di dunia, berkongsi kedudukan bersama dua buah negara iaitu Luxembourg dan Spain.

Dengan kelebihan ini, rakyat dari negara Finland boleh melancong ke 168 buah negara di dunia dengan mudah tanpa perlu melalui pelbagai proses yang rumit dan karenah birokrasi yang memenatkan.

Jangan terkejut, negara ini menduduki tempat pertama negara paling banyak minum kopi. Secara puratanya rakyat di negara ini meminum 12kg kopi per kapita. Jumlah ini menjadi lebih besar jika ditolak bilangan kanak-kanak.

Kopi biasanya dinikmati sepanjang hari, setiap hari dan ketika waktu rehat semasa bekerja. Kopi juga merupakan hidangan wajib bagi  majlis-majlis khas dan jamuan tengah hari selepas gereja yang turut dlengkapi dengan bufet sandwic sejuk, kepingan roti, biskut dan kek dan sudah tentu, "khavi".


5 Sambungan Kepada Filem Legenda Yang Gagal Teruk

Menghasilkan karya filem yang diterima baik bukanlah perkara mudah. Lebih susah adalah untuk menghasilkan sambungan kepada filem awal yang turut disambut baik.

Ramai pengkarya filem mampu berjaya dalam filem pertama - tetapi lebih ramai menerima nasib filem sambungannya dipandang sepi malahan dilupakan.

Berikut adalah lima filem ikonik yang mempunyai sambungan yang terlalu mengecewakan. Frust betul.

Sedar tak, semasa fenomena filem Jepun 'The Ring' dengan watak seram Sadako menghantui masyarakat dunia - filem sambungannya 'Rasen' atau 'Spiral' turut dilancarkan serentak?

Ini kerana selepas mengambil kira populariti novel dan siri filem TV yang telah ditayangkan di Jepun, dua pasukan produksi ditugaskan menghasilkan kedua-dua filem dalam jangkamasa sama untuk terbitan hari sama.

'Ring' dan 'Rasen' dilancarkan pada 31 Januari 1998, dengan 'Rasen' bertindak sebagai sambungan terus kepada penamat filem 'Ring'.

Namun 'Rasen' bukan saja gagal di pasaran malahan tidak dihiraukan peminat filem 'Ring', memaksa sambungan kepada 'Ring' dibuat semula.

Menggunakan khidmat pengarah yang sama untuk filem 'Ring' iaitu Hideo Nakata, 'Ring 2' diterbitkan pada 23 Januari 1999 hampir setahun selepas tayangan filem pertama.

Rombakan ini berjaya, selepas Ring 2 meneruskan momentum yang telah dimulakan 'Ring', membawa ramai peminat filem seram baru mengenali siapakah lembaga gadis yang duduk dalam telaga dan mampu keluar dari peti TV.

Semasa tayangannya, filem 'Jaws' dilaporkan mengakibatkan aktiviti mandi manda di pantai menurun, ekoran kebimbangan orang ramai berhadapan serangan ikan jerung ganas.

Sambungannya 'Jaws 2' berjaya mengekalkan populariti filem pertama, membawa keuntungan besar kepada penerbitnya.

Kemudian filem 'Jaws - The Revenge' diterbitkan sebagai sinambungan 'Jaws 2.'

Hasilnya, 'Jaws - The Revenge' merupakan antara filem yang memegang markah sifar di laman web popular Rotten Tomatoes hasil daripada 40 ulasan.

Kualiti filem ini memang menjunam habis dalam semua aspek, layak dikatakan filem bodoh. Apa yang paling bodoh tentang filem ini?

Berbeza dengan dua filem lebih awal, watak ikan jerung yang digeruni digambarkan mampu menyimpan dendam terhadap watak utama dalam filem tersebut.

Secara strategik ikan jerung itu bertindak menyerang satu per satu ahli keluarga watak seolah seekor haiwan berakal pula.

Lebih melucukan, setelah keluarga itu pergi bercuti di Bahamas, sebuah negara yang agak jauh dari lokasi asal kejadian - ikan jerung itu didapati mengekori mereka.

Tanpa mengambil kira logik akal dan sains, jerung itu bertindak sendirian membunuh satu per satu musuhnya hanya kerana dendam.

'The Blair Witch Project' menjadi antara filem dengan teknik pemasaran yang berjaya, berani membawa keunikan baru dalam zaman di mana 'pemasaran tular' belum dikenali ramai.

Dipasarkan seolah-olah rakaman sebenar dunia nyata, filem itu menyaksikan kumpulan pelajar melakukan kajian masuk ke hutan mencari makhluk dalam legenda, sebelum mereka dihantui lembaga mistik yang sepatutnya menjadi fokus kajian mereka.

Teknik penggambaran realistik banyak membantu filem ini tampak benar, selain penggunaan pelakon yang tak dikenali.

Populariti filem itu mempopularkan kembali genre filem 'handheld' atau rakaman tangan.

Sambungannya pula 'Book of Shadows: Blair Witch 2' meninggalkan format filem awal, digarap sebagai sebuah filem biasa yang memaparkan sekumpulan pelajar kembali ke lokasi sama, menyiasat apa yang berlaku dalam filem pertama.

Berdepan banyak masalah ketika produksi termasuklah konflik di antara pengarah dan studio penerbitan, Book of Shadows: Blair Witch 2 menjadi sebuah filem tanpa hala tuju yang lemah dan membosankan.

Penonton lebih ramai yang tertidur daripada ketakutan, termasuklah penulis sendiri.

Kualiti yang jatuh teruk melayakkan Book of Shadows: Blair Witch 2 memenangi beberapa anugerah kurang asam seperti filem sinambungan paling teruk dan filem sinambungan yang tidak perlu wujud bagi tahun 2000.

Ramai suka dengan filem 'Taken' lakonan Liam Neeson, yang kembali mengangkat aktor veteran itu sebagai seorang pelakon aksi pada usia lanjut.

Bagaimanapun apabila formula sama yang digunapakai dalam filem pertama, cuba diulang semula dalam dua sambungan filem ini iaitu 'Taken 2' dan 'Taken 3', penonton beranggapan produksi filem ini telah kehabisan idea.

'Taken' sebagai sebuah filem memang ada kelemahan, tetapi tetap berjaya mempersembahkan jalan cerita yang lengkap serta cukup mendebarkan.

Kisah seorang ayah yang perlu menyelamatkan anaknya daripada sindiket pemerdagangan manusia, menjentik rasa bimbang orang ramai.

Dua filem sambungannya pula lemah dan bergantung kepada gimik sama dalam situasi karut. Sukar untuk dipercayai motif kebanyakan wataknya.

Pilihan produksi juga dipertikaikan, apabila mereka menukarkan salah seorang watak baik dalam filem pertama, menjadi penjahat utama dalam filem ketiga.

Kanak-kanak generasi 80-an memang membesar bersama 'Karate Kid', sebuah filem yang mempopularkan seni pertahanan diri Jepun 'karate' kepada umum.

Kami yakin ramai terinspirasi dengan tema filem ini yang membawakan watak seorang kanak-kanak lemah bangkit melawan kaki bulinya, hasil didikan seorang guru yang dapat melihat potensi dalam diri budak itu.

Namun reputasi filem ini yang layak digelar klasik tercalar, dengan kegopohan pihak studio menghasilkan tiga filem sinambungan yang jelas dilakukan hanya untuk mengejar untung.

Tiga filem iaitu 'Karate Kid Part II', 'Karate Kid Part III' dan 'The Next Karate Kid' hilang kualiti penceritaan dan impak yang ada dalam filem pertamanya, mengakibatkan ramai hilang minat untuk terus mengikutinya.

Walaupun demikian legasi yang ditinggalkan filem asal 'Karate Kid' mampu bertahan lama walaupun sambungannya  berdepan kritikan.

Francais filem ini diteruskan kembali pada tahun 2010 yang mendapat sambutan menggalakkan di pawagam, walaupun tidak meletakkan karate sebagai seni utama.

Kini 'Karate Kid' terus hidup sebagai siri televisyen 'Cobra Kai', membariskan kembali dua pelakon utamanya dalam kisah-kisah komedi aksi yang diterima baik,  sudah masuk musim kelima tayangannya.

Sementara pelakon utama filem 'The Next Karate Kid', Hillary Swank bangkit daripada kegagalan filem itu sehingga bergelar antara pelakon wanita paling disegani dalam industri.


Teori 'Keluar Dari Taiwan' : Benarkah Orang Melayu Asal-Usulnya Dari Pulau Taiwan?

Dari segi hubungan diplomatik, Malaysia dan Taiwan tidak berhubungan secara rasmi ekoran konflik tuntutan China ke atas Pulau Taiwan, yang berlangsung sehingga detik kini.

Namun kedudukan Taiwan dalam sektor ekonomi dunia khasnya bidang teknologi semikonduktor memerlukan Malaysia menjalin hubungan dua hala dalam aspek ekonomi, menubuhkan pejabat perdagangan di Taipei dan Taiwan pula membuka pejabat perdagangan dan kebudayaan di Kuala Lumpur.

Walaupun dari aspek hubungan antarabangsa kita tidaklah terbuka akrab, dari segi sejarahnya kita sebenarnya ada berkongsi beberapa elemen serupa. Tahukah anda tentang satu teori yang cuba menjelaskan asal-usul masyarakat Melayu, didakwa sebenarnya memang berasal dari Pulau Taiwan?

Harus kami ingatkan - ini hanyalah teori saja ya. Baca dengan minda terbuka.

Sejak penghujung abad ke 19, usaha untuk mengkaji dan mengenalpasti dari manakah asal-usul masyarakat penutur bahasa Austronesia dimulakan oleh seorang penyelidik Belanda bernama Hendrik Kern.

Dengan mengambil kira elemen yang terkandung dalam cabang-cabang bahasa Austronesia, Kern mendapati terdapat beberapa persamaan yang ada dan dikongsikan, khasnya melibatkan istilah yang merujuk kepada padi dan beras, ubi keladi, kewujudan rujukan jelas kepada haiwan ternakan seperti ayam, itik, anjing dan khinzir serta haiwan lain seperti jerung, penyu dan sebagainya.

Hasil daripada kajian ini, Kern berpendapat asal-usul masyarakat penutur Austronesia adalah dari pesisir pantai di sepanjang Kemboja sehinggalah ke bahagian tengah Vietnam. Namun kesimpulan yang dibuat Kern ditolak atas beberapa kelemahan ketara.

Topik sama diteruskan kajiannya oleh seorang pakar bahasa dari Jerman bernama Otto Dempwolff, yang berjaya menyusun semula susur galur perubahan kategori bahasa yang kini dikategorikan sebagai Proto-Austronesia, kumpulan terawal bahasa Austronesia.

Hasil kajian ini tidak menjawab persoalan besar dari manakah tanah asal penutur Austronesia. Namun kaedah yang diperkenalkan Dempwollff memudahkan perbandingan dalam konteks lebih tepat, berbanding kaedah yang digunakan Kern.

Pada tahun 1965, seorang penyelidik bahasa dari Amerika Syarikat bernama Isidore Dyen menggunakan kaedah yang dibangunkannya sendiri digelarkan leksikostatistik, berjaya mengklasifikasikan 245 bahasa dalam kategori Austronesia kepada 40 cabang utama.

Mengambil kira susur galur perubahan bahasa, Dyen berpendapat penutur Austronesia sebenarnya hadir dari bahagian barat Melanesia, sekitar tenggara Papua Nugini - namun tidak ada bukti kukuh yang menyokongnya khasnya dari aspek arkeologi.

Sehinggalah pada tahun 1985 dua orang penyelidik iaitu Robert Blust dan Peter Bellwood mengeluarkan hipotesis kontroversi yang menyatakan; bahawa asal-usul semua masyarakat penutur bahasa Austronesia kini sebenarnya datang dari Pulau Taiwan.

Dinamakan pada awalnya sebagai Hipotesis Bellwood-Blust, akhirnya teori ini mula dikenali sebagai 'Hipotesis Keluar Dari Taiwan' atau Out of Taiwan Hypothesis.

Disokong kemahiran kajian linguistik serta mengambil kira kesemua teori yang telah kami nyatakan di atas, Bellwood dan Blust cuba memperjelaskan kenapa mereka mengandaikan Formosa (nama masyarakat etnik Pulau Taiwan) adalah nenek moyang sebenar masyarakat di Asia Tenggara.

Terdapat beberapa elemen dalam bahasa etnik masyarakat Formosa yang didapati berulang dalam kebanyakan bahasa Austronesia, yang turut ditemui dalam kumpulan bahasa lebih awal kategori Proto-Austronesia dan Proto-Melayu-Polinesia.

Perbandingan sistem ejaan dan sebutan daripada aspek vokal dan konsonan menunjukkan wujudnya jalinan yang jelas susur-galurnya.

Lebih menarik, persamaan-persamaan ini masih digunapakai penutur bahasa Austronesia moden seperti bahasa Tagalog, Melayu, Samoa, Hawaii dan sebagainya - membuktikan wujudnya hubungan bahasa-bahasa ini dengan salah satu keluarga dalam bahasa etnik orang Formosa sebenar; yang dikategorikan sebagai Melayu-Polinesia yang hanya dituturkan khas di Pulau Taiwan satu masa dahulu.

Bagaimanapun hipotesis Bellwood-Blust ini sukar dibuktikan dan berkemungkinan besar akan kekal sebagai teori, kerana daripada 25 keluarga bahasa etnik Formosa yang digunakan sebelum kehadiran orang-orang Cina ke sana - separuh daripadanya telah pupus untuk dibuat perbandingan lebih mendalam.

Walaupun demikian, kebanyakan kajian penyelidikan linguistik melibatkan penutur Austronesia moden mula menampakkan wujud asas yang kukuh untuk menyokong teori ini.

Apatah lagi apabila kita sudah mula menemui bukti-bukti arkeologi yang menjadi petunjuk bahawa Pulau Taiwan telah didiami lebih awal oleh masyarakat yang menggunakan kumpulan bahasa Austronesia, berbanding kawasan-kawasan lain di Asia Tenggara dan kepulauan Pasifik sekarang.

Teori Bellwood-Blust turut membincangkan berkenaan andaian pergerakan migrasi yang berlaku dari Pulau Taiwan, yang membawa kepada perkembangan masyarakat penutur Austronesia di sini berdasarkan kepada perubahan bahasa yang berlaku.

Penyelidik moden secara konsensus sependapat bahawa nenek moyang kita hadir ke Filipina (kini) dengan menaiki rakit kira-kira 4,000 ke 4,200 tahun terdahulu, memilih untuk menetap di Pulau Batanes (namanya kini) sekitar tahun 2200SM/BC.

Bahasa-bahasa yang digunakan di Filipina kini juga mempunyai persamaan yang besar dengan bahasa Yami, sejenis bahasa yang diamalkan masyarakat Tao di Pulau Orkid, sebuah pulau kecil yang terletak di bahagian tenggara Pulau Taiwan sendiri.

Kumpulan yang melakukan migrasi ke Filipina ini mula berpecah kepada beberapa kelompok masyarakat berbeza, emasuki kawasan utara Borneo, utara Sulawesi dan Kepulauan Maluku sebelum berkembang ke bahagian barat Borneo.

Dari bahagian barat Pulau Borneo, masyarakat penutur Austronesia mula bergerak ke kawasan-kawasan seberang seperti Sumatera dan Semenanjung Malaysia.

Daripada kelompok inilah, masyarakat ini semakin berkembang ke bahagian utara Semenanjung Malaysia membentuk apa yang kita kenali sebagai orang Champa, yang akhirnya bertembung dengan masyarakat asal di sana, yang akhirnya membolehkan asimilasi berlaku.

Berbeza dengan kumpulan yang bermigrasi ke bahagian barat Kepulauan Borneo, wujud juga kumpulan-kumpulan lebih kecil yang menjelajah ke kawasan sekitar Kepulauan Papua di sebelah timur, berasimilasi dengan penduduk asal kepulauan tersebut -  yang akhirnya membentuk kumpulan masyarakat yang kini dikenali sebagai orang Lapita.

Orang Lapita mula menjalankan migrasi keluar ke kawasan kepulauan di lautan Pasifik lain seperti Fiji, Tonga, Solomon dan Samoa sekitar tahun 1500SM/BC, membentuk budaya berbeza berbanding dengan kita di sini walaupun secara teorinya kita datang daripada rumpun serupa.

Secara andaiannya, teori 'Keluar Dari Taiwan' ini berjaya menerangkan kenapa kita di Semenanjung Malaysia dan Malaysia Timur, Indonesia, Filipina, Papua Nugini dan kawasan kepulauan sekitarnya serta sebahagian masyarakat di Thailand, Kemboja dan Vietnam berkongsi laras bahasa yang banyak persamaannya.

Dengan menggunakan evolusi bahasa, teori ini cuba meletakkan Pulau Taiwan sebagai punca dari mana bermulanya masyarakat kita.

Pernahkah anda melihat gambar masyarakat pribumi Taiwan yang sebenar? Jangan terkejut pula sekiranya mereka dan kita tak banyak beza identitinya, walaupun kini Taiwan lebih terkenal sebagai sebuah negara orang Cina.


Kisah Scam Pengasas Syarikat Rekaan Grafik Yang Menggajikan Pekerja Secara Percuma

Mesyuarat persidangan video menerusi platform Zoom itu menempatkan lebih 40 peserta. Kesemuanya rekrut baru sebuah firma rekaan grafik bercirikan dinamik dan bertenaga; dinamakan Madbird.

Madbird divisikan bakal membawa perubahan kepada industri rekaan dan grafik oleh pengasasnya, seorang lelaki bernama Ali Ayad.

Kata-kata semangat diucapkan Ali bagi memberikan inspirasi kepada kumpulan pekerja Madbird yang baru dilantik.

Apa yang kumpulan pekerja Madbird itu tidak sedari, beberapa orang di kalangan peserta mesyuarat itu hanyalah akaun-akaun palsu yang direka menggunakan wajah individu lain, diambil kebanyakannya daripada capaian portal Linkedin.

Inilah kisah bagaimana Ali Ayad mencipta sebuah firma rekaan grafik yang mampu mengambil lebih 50 orang pekerja dalam tempoh hampir 6 bulan melakukan semua arahannya, sebelum tembelangnya pecah.

Keperluan pekerjaan dalam era pandemik cukup mencabar bagi sesetengah pihak.

Bagi individu seperti Chris Doocey, seorang pengurus pemasaran berusia 27 tahun dari Manchester yang hilang pekerjaan, dia menerima tawaran dari Madbird untuk memulakan karier baru di sana. Selain Doocey, seorang lagi pegawai pemasaran bernama Jordan Carter berusia 26 tahun memulakan kerjaya di bawah Doocey.

Kedua-duanya bersama pasukan pemasaran dalam Madbird bekerja dari rumah sepenuhnya, atas arahan Ali ketika era pandemik.

Tidak ada apa-apa yang aneh tentang Madbird pada awalnya. Doocey dan Carter bersama lebih 50 orang yang terlibat membentuk bahagian pemasaran, rekaan dan pengurusan, sama-sama bertanggungjawab melaksanakan semua usul hari ke hari Madbird dari rumah.

Mereka berhubungan secara rasmi menggunakan emel dan jika ada perbincangan perlu dilakukan, mesyuarat dikelolakan melalui aplikasi Zoom.

Bagi mereka yang baru menyertai Madbird yang berpusat di London, kecergasan Madbird yang telah dibuka lebih satu dekad berkembang memang mengagumkan.

Mensasarkan untuk menjadi firma rekaan global, Madbird di bawah kendalian pengasasnya Ali Ayad mula melantik pasukan pemasaran di Qatar, Uganda, India, Afrika Selatan, Filipina dan beberapa negara lagi untuk meluaskan pengaruh. Setiap mesyuarat yang diatur mempunyai feel antarabangsa.

Sebagai insentif, Ali turut menjanjikan kepada mana-mana pekerja yang layak dan mematuhi syarat ditetapkan peluang untuk bertugas di ibu pejabat Madbird di London, dengan tajaan visa dan tiket penerbangan. Bagi individu pekerja dari negara membangun, itu satu tawaran yang cukup lumayan.

Semuanya tampak menarik, tetapi kita belum hadir ke bahagian penamatnya. Ingat, ini kisah scammer.

Walaupun tiada di antara kumpulan pekerja yang dilantik mengenali Ali Ayad sebelum menyertai Madbird, semakan ke atas akaun Linkedin miliknya cukup untuk meyakinkan sesiapa saja.

Ali merupakan seorang pereka kreatif di Nike, pernah berkhidmat dengan beberapa firma rekaan besar dalam bidang fesyen. Selain itu dalam rekodnya, Ali turut sama-sama berkhidmat dengan Dave Stanfield - seorang lagi pengasas Madbird, ketika keduanya bekerja dengan label fesyen terkenal Oregon di Amerika Syarikat.

Hasil pengalamannya bergelumang dalam industri, Ali mampu memukau sesiapa saja.

Tutur katanya jelas dan yakin. Dia bijak memujuk dan meyakinkan orang lain. Tiga orang calon pekerja Madbird berjaya diyakinkan untuk berhenti kerja dan berhijrah ke Madbird hanya disebabkan kata-kata Ali yang meyakinkan.

Semua projek yang dibawa masuk pasukan pemasaran mula diterjemahkan ke dalam bentuk rekaan dan laman web oleh pasukan rekaan dan grafik. Disebabkan terlalu banyak projek dalam proses, Madbird terpaksa menambah lagi jumlah pereka yang digajikan dibimbangi akan terlepas tarikh penghantaran.

Semua aktiviti ini meyakinkan mereka yang berkhidmat, walaupun hanya bersua muka dalam video.

Apa yang anda sebagai pembaca perlu tahu - semua pekerja yang bertugas di Madbird, baik bahagian pemasaran atau rekaan sebenarnya bekerja tanpa mendapat sebarang imbuhan.

Sejak mula, mereka telah bersetuju untuk berkhidmat sedemikian rupa kerana setiap pekerja hanya ditawarkan satu bentuk kontrak aneh; kerja dahulu dan dapat gaji kemudian.

Kesemua pekerja bekerja secara jarak jauh dengan Madbird, ditawarkan kontrak awal berasaskan komisyen di mana mereka hanya akan dibayar peratusan komisyen daripada kontrak yang telah selamat dipenuhi, untuk 6 bulan pertama kerja.

Hanya selepas 6 bulan itu selesai dan mereka melepasi tahap percubaan, barulah mereka akan diberikan gaji pada kadar permulaan sekitar £35,000 (RM196,325) setahun.

Majoriti yang dilantik bersetuju untuk menerima tawaran tersebut kerana sudah terdesak. Apatah lagi ramai antara mereka masih muda, bergelut dengan pandemik di mana pekerjaan sukar hadir, melainkan dalam bidang yang benar-benar ketara keperluannya.

Bagi menampung hidup sambil menunggu 6 bulan percubaan itu tamat, kebanyakan pekerja menyara diri menggunakan kad kredit atau meminjam dengan keluarga. Majoritinya berharap semua projek yang telah mereka dapatkan atau laksanakan bakal membawa pulangan besar kepada mereka.

Atas sebab itulah, tidak ramai yang memilih untuk meninggalkan Madbird walaupun tidak dibayar sesen pun untuk beberapa bulan. Komisyen yang dijanjikan diyakini akan hadir kerana banyak kerja telah terlaksana. Pengurusan Madbird juga sering mengumumkan berita gembira berkenaan banyak kontrak baru yang telah ditandatangani, hasil penat lelah pasukan pemasaran.

Sehinggalah pada satu hari, seorang pereka yang mula curiga menemui petunjuk mereka sedang dipermainkan di Madbird oleh pengasasnya.

Gemma Brett seorang pereka yang ketika itu baru 2 minggu berkhidmat dengan Madbird.

Menetap di bahagian timur London, Gemma mula mencongak bagaimanakah perjalanannya di masa akan datang untuk hadir ke pejabat Madbird, sekiranya mereka mula diarah hadir bekerja di pejabat.

Melakukan carian di Google, Gemma mendapati alamat pejabat Madbird yang diwar-warkan sebenarnya sebuah apartment yang terletak di Kensington, London. Bagi mengesahkan cariannya, Gemma menghubungi ejen hartanah di sana yang mengesahkan semua unit di sana adalah unit jenis kediaman.

Gemma terus ke 'pejabat' yang dikatakan wujud bagi menyiasat. Pihak pengurusan bangunan itu mengakui tidak wujud individu bernama Ali Ayad yang duduk di sana ataupun kewujudan firma rekaan grafik antarabangsa yang beroperasi di alamat itu.

Mula curiga, Gemma berkongsi penemuannya dengan seorang lagi pekerja bernama Antonia Stuart, yang ketika itu sedang sibuk menguruskan perkembangan Madbird di Dubai, melalui beberapa lantikan wakil pemasaran di sana.

Kedua-duanya mula melakukan carian-carian di internet dan mendapati portfolio Madbird yang digunakan untuk persembahan kepada bakal pelanggan, adalah hasil curian katalog kerja syarikat-syarikat lain dari internet. Carta organisasi Madbird juga adalah carta yang diilhamkan dari sebuah syarikat berbeza.

Beberapa orang individu yang dikatakan duduk dalam pengurusan senior Madbird, sebenarnya merupakan individu tidak berkait yang gambar mereka dicuri dan dipalsukan, untuk mencipta akaun-akaun di Linkedin, Zoom, Instagram dan sebagainya atas nama berbeza.

Antara individu yang gambar mereka dicuri guna melibatkan seorang doktor dari Lubnan, seorang pelakon dari Sepanyol dan seorang pempengaruh dari Itali yang didakwa Madbird berkhidmat sebagai pereka, pengurus perkembangan perniagaan dan juga pengurus pemasaran.

Lebih mengejutkan, 'pengasas bersama' Madbird iaitu Dave Stanfield yang sering dirujuk-rujuk oleh Ali Ayad sebagai individu kedua terpenting agensi dan orang paling dipercayainya, adalah wajah seorang lelaki bernama Michal Kalis seorang penternak lebah di Austria.

Dengan bukti yang ada, Gemma dan Antonia bertindak menghantarkan emel kepada semua pekerja dengan menggunakan nama samaran; menggariskan empat dakwaan utama terhadap Madbird - memalsukan pasukan pekerja, memalsukan portfolio dan senarai pelanggan, memalsukan projek yang pernah disertai dan memalsukan alamat pejabat yang sebenarnya sebuah kediaman.

Reaksi emel yang mendedahkan perkara itu sudah pastilah sukar diterima, apatah lagi Madbird sedang aktif berkembang ke pelusuk dunia - menyebabkan ramai di antara pekerja yang belum pernah mendapat gaji terduduk.

Siasatan lebih mendalam oleh pihak BBC selepas emel Gemma dan Antonia itu tersebar, menemui skim penipuan lebih lanjut - semua portfolio yang dikatakan telah dikumpul Madbird selama lebih 10 tahun dalam industri disahkan palsu, kerana Madbird sendiri baru saja didafaftarkan sebagai syarikat pada tahun 2020.

Pengalaman kerja bersama Nike sebagai pereka kreatif yang disebutkan Ali Ayad? Itu juga palsu. Semua yang mereka tahu tentang Ali termasuklah semua kelulusan pendidikan dan pengalaman kerja gemilang - semua itu juga didedahkan palsu.

Ekoran pendedahan demi pendedahan, kumpulan pekerja mula secara terbuka mempersoalkan Ali menerusi emel disebabkan tiada lagi pertemuan menerusi Zoom diaturkan.

Dalam emel terakhir Ali yang dihantarkan kepada semua pekerja Madbird, dia menyatakan rasa terkejut dengan semua dakwaan yang diperkatakan dan berjanji tidak akan berdiam diri, akan menyiasat kebenaran sebenar ke atas semua dakwaan yang disenaraikan dalam emel itu.

Itulah kali terakhir kumpulan pekerja yang berkhidmat dengan Madbird selama lebih 5 bulan mendapat berita terkini dari majikan mereka.

Ali Ayad kemudiannya menghilangkan diri, tidak lagi boleh dihubungi. Laman web rasmi Madbird tidak lama selepas itu sudah tidak lagi beroperasi dan akaun utama Linkedin Ali Ayan yang penuh dengan portfolio hebat, tidak lagi boleh ditemui.

Selepas kumpulan pekerjadapat menerima hakikat mereka telah menjadi mangsa tipu, mereka mula menyedari tidak banyak yang dapat mereka lakukan disebabkan kontrak yang telah mereka tandatangani.

Masa mereka telah habis, tenaga mereka telah dibuang, habuan yang dijanjikan rupa-rupanya hanyalah ilusi kontang. Wartawan BBC berjaya menjejaki Ali Ayad ketika dia sedang berjalan di London pada bulan Oktober tahun 2021.

Apabila disoal adakah dia rasa bersalah dengan penipuan yang dia lakukan, jawapannya mudah;

Tidak banyak dapat diselidik wartawan ketika itu ekoran sikap Ali yang tidak mahu memberikan kerjasama.

Ali cuba dihubungi melalui emel dan dia membalasnya. Dalam emel balas kepada pihak BBC, Ali mengakui ada beberapa dakwaan yang dibawa naik dalam emel itu benar tetapi dia tidak memberikan perincian dengan tepat.

Itulah kali terakhir Ali Ayad, pengasas firma rekaan Madbird - sebuah agensi rekaan antarabangsa palsu berjaya dihubungi.

Tidak ada siapa tahu apakah tujuan sebenar Ali bertindak sedemikian rupa.

Ada yang berpendapat Ali benar-benar mengharapkan agensi yang bermula dengan cara menipu itu, boleh berkembang sehingga mampu benar-benar menggajikan pekerja secara sah sekiranya semua kontraknya berjaya dipenuhi.

Ada juga yang merasakan dia hanyalah seorang penipu yang mahu merasai pengalaman menjadi seorang majikan dan pengasas syarikat yang disegani.

Walaupun ada banyak persoalan, hanya Ali Ayad mampu menjawab semua yang dipersoalkan.

Dalam era di mana sebuah syarikat mampu dioperasikan dari jarak jauh tanpa perlunya organisasi tadi duduk setempat - nasihat kami untuk anda berdasarkan kisah 'jatuh bangun' Madbird, adalah supaya anda berhati-hati.

Pengajaran utamanya yang boleh kita ambil, seandainya anda ditawarkan peluang pekerjaan dan diminta bekerja di rumah dalam jarak jauh - cubalah semak dahulu di manakah sebenarnya majikan anda beroperasi.

Artikel ini adalah terjemahan dan olahan semula artikel Jobfished: the con that tricked dozens into working for a fake design agency yang diterbitkan pada 21 Februari 2022.


7 Alat Pembesar Suara (Speaker) Paling Mahal di Dunia

Dalam dunia moden masa kini, jenis pembesar suara yang paling biasa digunakan ialah pembesar suara dinamik. Peranti ini mungkin biasa pada hari ini, tetapi ciptaan pembesar suara ini merupakan satu ciptaan hebat apabila Edward W. Kellogg dan Chester W. Rice mencipta yang pertama pada tahun 1925.

Walaupun begitu banyak variasi, pembesar suara dinamik hanya menjadi satu kebiasaan pada tahun 1930-an. Evolusi dunia pembesar suara telah memberi ruang kepada lebih banyak inovasi, termasuk penambahbaikan dalam kualiti bunyi pada pertengahan 1950-an.

Inovasi moden memberikan pembesar suara bunyi yang berkualiti tinggi dan ciri berguna seperti Bluetooth. Malah, beberapa ciri tambahan lain turut melonjakkan harga sesebuah pembesar suara. Kali ini, mari lihat senarai 7 pembesar suara paling mahal di dunia dan ciri-ciri menarik yang ada padanya.

Mesin bunyi ini menawarkan reka bentuk yang kelihatan luar biasa yang sangat menarik perhatian dan syarikat Magico meletakkan harga yang tinggi untuk rekabentuknya yang cukup uunik ini. Laporan mengatakan pembesar suara yang sangat mahal ini mempunyai tanda harga sebelum cukai sebanyak $600,000!

Pembesar suara ini juga menampilkan spesifikasi yang mengagumkan. Sistem lima hala menawarkan woofer 15-inci, amplifier 4,000 watt dan tapak berukuran hampir lapan kaki tinggi. Turut meningkatkan lagi harganya adalah kerana pembesar suara ini dihasilkan dalam kuantiti yang cukup terhad.

Infinite Grande bukan sahaja mempunyai nama yang cukup gah, harganya juga cukup tinggi. Untuk $700,000, anda boleh memiliki pembesar suara yang sangat besar ini. Seberapa besarkah mesin ini? Keseluruhannya seberat 3,800 paun dan tingginya 13 kaki.

Menurut laporan, Wisdom Audio (jenama di sebalik pembesar suara mahal ini) mendakwa Infinite Grande boleh menghasilkan "tahap tekanan bunyi melebihi 120 dB". Ya, ia mampu menghasilkan bunyi yang ckup kuat umpama anda sedang menikmati persembahan konsert siaran langsung.

Mesin ini kelihatan seperti sesuatu yang datang daripada filem sci-fi. Sistem WAMM Master Chronosonic Speaker yang sangat mahal ini menawarkan reka bentuk berteknologi tinggi dengan tag harga $850,000 untuk sistem bunyi yang unik.

Pereka Wilson Audio mencipta mesin setinggi tujuh kaki ini yang mampu menghasilkan semula bunyi yang sangat tepat. Ini bermakna peranti besar ini benar-benar boleh memainkan muzik dengan tahap ketepatan dan kualiti bunyi yang tinggi jadi sekiranya anda seorang audiophile anda pasti akan menyukai pembesar suara ini.

Pembesar suara Grand Enigma dari Kharma cukup mengagumkan. Grand Enigma benar-benar kelihatan seperti menara besar daripada sistem pembesar suara! Ianya dilengkapi pelbagai teknologi mengagumkan yang menjadikan pengalaman mendengar muzik berbunyi seperti konsert langsung.

Namun, anda tidak boleh membeli mesin pembesar suara ini. Kharma hanya membuat satu set pembesar suara mahal ini namun untuk orang ramai anda boleh membeli beberapa pembesar suara yang dipanggil Enigma Veyron 1D.

Sistem pembesar suara ini cukup besar dengan kelebarannya hampir 40 kaki. Dengan saiz yang begitu besar, pembesar suara ini juga mempunyai tanda harga yang besar. Hanya satu saluran berharga $1 juta, jadi untuk dua saluran bermakna harganya sekitar $2 juta belum dicampur dengan cukai.

Apakah yang menjadikan harganya begitu mahal? Setiap pembesar suara Ultimate dilengkapi dengan amplifier sendiri dengan output 31,000 watt dan syarikat pengeluarnya mendakkwa sistem ini boleh menjana sehingga 146dB SPL, itu jauh lebih kuat daripada bunyi pesawat jet yang berlepas.

Pembesar suara terhad ini dibuat oleh Moon Audio. Menurut jenama itu, reka bentuk mahal ini dibuat untuk mengatasi "mana-mana" pembesar suara di planet ini - yang merupakan matlamat yang cukup berani. Moon Audio nampaknya menganggap mereka telah menghasilkan sesuatu yang istimewa, jadi mereka menetapkan harga satu set mesin bunyi ini pada $2 juta.

Terdapat beberapa Laporan mengatakan harganya ditetapkan bagitu kerana pelbagai sebab, antaranya kepakaran pereka mereka sendiri. Menurut Moon Audio, pembesar suara ini telah dihasilkan oleh pakar audio dengan pengalaman industri selama 25 tahun. Selain itu, syarikat ini menggunakan banyak bahan mewah dalam penghasilan alat pembesar suara ini.

Jika bunyi berkualiti tinggi tidak mencukupi untuk membuatkan anda teruja, pembesar suara diperbuat dengan emas yang berkilauan. Reka bentuk yang luar biasa itu dicipta oleh Hart's Audio, jenama pembesar suara dalam perniagaan sejak 2003.

Menurut laporan, Hart's Audio hanya menghasilkan satu set pembesar suara mewah ini. Hart's Audio turut mencipta set terhad 99 pembesar suara diperbuat daripada gangsa bersama lima set dalam perak sterling. Set yang diperbuat daripada gangsa berharga lebih $60,000, jauh lebih murah brbanding emas.


5 Sebab Kenapa Jadi Lelaki Tinggi Tidak Menyeronokkan

Melihat kriteria lelaki idaman yang sering dikongsikan wanita dalam media sosial, ramai juga pada penglihatan penulis menyatakan impian mahu bersuamikan lelaki tinggi.

Bagi sesetengah wanita, didampingi lelaki yang mempunyai ketinggian lebih mungkin adalah sesuatu yang istimewa. Realitinya, untuk seorang lelaki yang dianugerahkan ketinggian - sebenarnya turut membawa kepada beberapa kelemahan ketara.

Ramai lelaki nak tinggi. Ramai wanita hendak bersuamikan lelaki tinggi. Untuk lelaki yang tinggi, hidup ini bukanlah indah sepanjang masa. Ini lima kelemahan utama yang ada.

Satu kelemahan utama lelaki bertubuh tinggi akan kelihatan setiap kali dia perlu mencari pakaian. Lagilah ketara jika dia seorang yang bertubuh langsing dan kurus.

Membeli seluar yang dijual di gedung beli-belah sukar kerana kebanyakan seluar dibuat panjangnya mengikut ukuran pinggang. Lebih besar ukuran pinggang, lebih panjang potongan seluar.

Bagi lelaki yang kurus tetapi memerlukan seluar yang panjang, dia akan berhadapan masalah hendak menemui seluar yang sempurna untuknya. Baju yang dibeli juga besar kemungkinan akan berhadapan situasi sama; nampak tergantung apabila dipakai dan senteng sahaja.

Nak yang panjang dan sesuai dengan ketinggian tubuh? Kena beli yang saiz besar pula. Akhirnya terpaksalah beli yang besar, menyebabkan baju menggeleber apabila dipakai. Ramai juga yang mengalah, memilih untuk membesarkan saja pinggang mereka.

Untuk orang Malaysia yang bersaiz purata, saiz katil standard yang dijual di Malaysia mungkin kena dengan anda. Tetapi apabila pasangan anda mencecah ketinggian 6 kaki atau lebih, katil kelamin anda tu adalah satu cabaran besar kepada dia.

Anda pernah tengok individu tidur dengan kaki terjulur keluar dari tilam? Tak selesa tidur dalam gaya sedemikian rupa.

Satu-satunya solusi kepada masalah ini adalah dengan menyengetkan badan dari satu bucu ke satu bucu berbeza. Memang ruangan yang ada bertambahlah dan mungkin jadi mencukupi. Tapi isteri nak tidur mana?

Bila dah bersuami isteri tu, sekali-sekala nak lah juga tidur berdua kan? Jika ramai wanita mengidam lelaki tinggi, fikir masak-masak. Anda sanggup ke tidur atas lantai hanya untuk memastikan suami tinggi lampai anda dapat tidur selesa?

Sama seperti tilam dan katil, kebanyakan kerusi di Malaysia tak kiralah kerusi meja makan atau kerusi dalam kereta memang sukar untuk disesuaikan dengan individu lebih 6 kaki tingginya. Melainkan kereta Eropah agaknya...

Kalau duduk lama-lama, kerusi yang ada majoritinya tak mampu menampung ukuran peha yang terlebih menyebabkan kaki mudah rasa letih. Paling sedih, rasa seksa dan sempit bila perlu memandu kenderaan dalam jarak jauh.

Sudahlah kaki tak disokong dengan baik oleh kerusi pemandu, lutut pun terkeluar akan bergesel dengan stereng ataupun terlanggar bahagian konsol tengah kereta.

Anda masih rasa bersuamikan lelaki tinggi bahagia bila dia secara tak sengaja terpadamkan pendingin hawa kereta bila lutut terkena butangnya?

Sementara suami anda pula 6 kaki 3 inci tingginya. Jika kedua-dua anda dah berumah tangga dan mahu membina dapur idaman anda sekeluarga, nak buat kabinet dapur tu anda utamakan ukuran kesesuaian siapa?

Adakah anda akan ukur supaya ketinggian itu sesuai untuk wanita, sehingga memerlukan suami terbongkok-bongkok nak potong bawang atau basuh pinggan?

Atau nak ikut dan sesuaikan dengan ketinggian suami, nanti isteri pula payah nak memasak. Nak siang ikan mula rasa kebas di bahu kerana perlu mengangkat sedikit bahagian atas badan.

Nak capai kabinet dapur bahagian atas pun kena gunakan kerusi atau tangga kecil. Anda masih lagi nak suami yang tinggi lampai? Pilih kaum Hawa - suami tinggi atau kabinet dapur yang sesuai untuk anda guna setiap hari? Fikir masak-masak.

Individu tinggi mudah melakukan kerja-kerja pembersihan rumah, tidak mudah rasa sesak dalam ruangan sempit serta mudah menonton di pawagam (dan adakalanya mengganggu pandangan orang lain).

Selain itu individu bertubuh tinggi juga sukar untuk nampak gemuk kerana ketinggian yang ada menyebabkan figura mereka lebih langsing. Tetapi satu kelemahan utama yang paling menyeksakan individu bertubuh tinggi adalah risiko masalah postur.

Kehidupan seharian kita di Malaysia ini lebih mengutamakan individu bersaiz rendah, menjadikan banyak tabiat dan rutin yang perlu dibuat oleh orang tinggi memerlukan proses mengadaptasinya.

Proses adaptasi ini membuatkan individu tinggi selalu tunduk ketika berjalan, duduk dalam keadaan tidak boleh tegak demi mencari keselesaan dan perlu bekerja untuk jangka masa panjang dalam postur yang tidak sesuai dengan badan.

Tabiat-tabiat ini akan mula menyebabkan perubahan besar pada figura badan individu tinggi lampai perlahan-lahan.

Anda pasti biasa melihat individu tinggi ramai di antara mereka mengalami masalah sedikit bongkok bukan? Itulah yang akan terhasil pada badan, selepas menjalani adaptasi ini untuk satu tempoh yang lama.

Masalah postur ini memang boleh dikawal, namun malangnya menjadi lelaki tinggi di benua Asia Tenggara memang memberikan cabaran besar kepada mereka.

Perkara semudah bercakap dengan orang lain dan mengekalkan hubungan mata ke mata pun memerlukan proses adaptasi. Orang lain melihat sesuatu secara lurus pada pandangan mata. Orang tinggi memandang ke bawah, memerlukan kepalanya ditundukkan setiap masa.

Anda masih nak suami yang terlebih tinggi di mana anda perlu mendongak setiap kali nak bertentang mata? Anda perlu tahu dahulu, ketika saat romantik sebegitu leher suami anda sebenarnya sedang terseksa hanya semata-mata untuk merenung wajah anda.

Kami belum sentuh lagi bab nak ambil gambar sama-sama. Itu bab lainlah. Cukuplah lima dahulu.


5 Filem Melayu Yang Pernah Kecoh Dengan Kontroversi

Budaya masyarakat Malaysia tidak boleh dipisahkan dengan sifat malu dan melindungi maruah.

Jadi apabila berlakunya apa saja bentuk kontroversi melibatkan adegan hangat dalam filem atau drama, kritikan masyarakat terhadap adegan sebegitu akan kedengaran lantang.

Tidak dinafikan memang ada cubaan penggiat industri hiburan kita menggunakan adegan intim sebagai elemen penguat cerita, namun syukurlah kita sebagai masyarakat masih ada rasa malu melihat anak seni tempatan melakonkan adegan sedemikian rupa jadi adegannya biasa tidak melampaui batas.

Bagaimanapun, tak dapat dinafikan ada juga filem dan drama yang terlepas sehingga mengakibatkan perbincangan hangat tentang adegan hangat berlaku di dalam masyarakat kita. Berikut adalah lima filem paling berani yang mencetuskan kontroversi ekoran tayangannya.

Mempamerkan kecantikan Marsha Milan Londoh dalam treler promosinya, filem 'Laga' mengundang kontroversi disebabkan beberapa adegan hangat melibatkan pelakon cantik itu.

Filem tersebut memaparkan hubungan suami isteri di antara watak Hassan lakonan pelakon veteran Wan Hanafi Su dengan watak Ayu lakonan Marsha, di mana Hassan sanggup mempertaruhkan isteri sendiri untuk dijadikan bayaran sabung ayam.

Selain adegan ranjang kedua-duanya, watak Ayu juga digambarkan menjadi mangsa lelaki gatal lakonan Nasir Bilal Khan, yang tidak malu-malu memanjat pokok hanya untuk mengintai Ayu mandi berkemban.

Walaupun panas, kontroversi yang riuh gagal membawa penonton ke pawagam. Selepas tamat tayangan, 'Laga' hanya mampu mencatatkan kutipan RM158,675 - menjadi antara filem berprofil tinggi paling teruk kutipan bagi tahun 2014.

Filem yang memaparkan situasi Tanah Melayu ketika berlakunya penjajahan Jepun - 'Embun' mengundang kontroversi setelah pelakon watak jahat dalam filem tersebut (kini Allahyarham) Izi Yahya mengakui dia diarahkan berbogel demi jalan cerita.

Menurut Allahyarham, watak tentera Jepun yang dilakonkannya dikehendaki merogol watak utama filem tersebut Embun, lakonan Umie Aida.

Semuanya dilakukan atas keperluan produksi di bawah arahan Erma Fatima (kakak kepada Umie Aida) yang merasakan penampakan bahagian belakang aktor tersebut lebih realistik dengan wataknya.

Menurut Izi, adegan sebegitu didakwa perlu digambarkan sedemikian rupa bagi membolehkan filem 'Embun' ditayangkan di luar negara serta layak menyertai festival filem luar.

Dalam melakonkan babak tersebut, kru produksi melaksanakan set tertutup bagi memudahkan penggambaran dijalankan.

Izi diminta melakukan adegan sama beberapa kali, pada mulanya dengan berseluar panjang sehinggalah akhirnya diminta menanggalkan terus semua seluarnya bagi mendapatkan impak yang diingini.

Filem yang memaparkan nama-nama besar seperti Ellie Suriaty Omar, (Allahyarham) Hani Mohsin, Rosyam Nor, Adam Corrie Lee dan Jalaluddin Hassan ini memang menggemparkan masyarakat kita semasa dilancarkan pada tahun 2001.

Dilaporkan, pada peringkat awal sebelum tayangannya Lembaga Perfileman FINAS merancang untuk mengharamkan terus filem ini sebelum berlembut.

FINAS melaksanakan banyak suntingan ke atas filem ini yang secara terbuka berani memaparkan bukan saja adegan yang agak panas, malahan menjadikan pasangan homoseksual sebagai antara watak utama jalan cerita.

Kekangan yang dihadapi serta kontroversi yang melanda menyebabkan filem ini gagal mengutip kembali kos pembikinannya, yang dikatakan sekitar RM2.4 juta; Spinning Gasing hanya mampu meraih RM485 ribu di pawagam.

Walaupun demikian penerbitan filem ini dalam bentuk VCD dikatakan mendapat sambutan menggalakkan, kerana versi asal filem ini tanpa suntingan menjadi versi utama yang diedarkan dalam setiap cakera padat.

Sehingga ke hari ini, impak filem arahan U-Wei Shaari ini terus dirasai.

Tidak dapat dinafikan, filem ini tidak akan berjaya tanpa keberanian produksinya memecah tabu masyarakat kita.

Dikritik, dicemuh serta disekat, filem ini pada penulis adalah satu-satunya filem di mana adegan hangat dan panas yang dipaparkan dalam filemnya perlu ada, bukan hanya sebagai gimik.

Ini kerana tekanan psikologi atas apa yang telah terjadi kepada watak Zaleha lakonan Sofea Jane; benar-benar boleh mengubah kotak pemikiran wanita yang senasib dengannya.

Reaksi masyarakat kepada filem ini benar-benar kritikal, sehinggakan tajuk asalnya 'Perempuan, Isteri dan Jalang' terpaksa ditukarkan kepada 'Perempuan, Isteri dan..." ekoran kegemparan yang timbul.

Menjadi antara filem yang sering disebut apabila bercakap tentang filem panas, lakonan Nasir Bilal Khan dalam filem ini menjadi antara watak yang cukup ikonik, sering diajuk dan diikuti ekoran gaya percakapannya yang huru-hara, tak tentu arah; duduk di antara mentaliti seorang gila dan siuman kedudukannya.

Pada penghujung karier beliau, Allahyarham Tan Sri P. Ramlee mencetuskan kontroversi ekoran filem arahan beliau "Gelora' yang cuba membawa pendekatan berbeza.

Selepas dikritik teruk ekoran kualiti filem '6 Jahanam' sebelum itu, P. Ramlee betindak mencabar pengkritiknya untuk menghasilkan jalan cerita yang lebih baik.

Ketua editor Utusan Malaysia (ketika itu) yang lantang menerbitkan pelbagai artikel mengkritik kualiti filem era akhir Tan Sri P. Ramlee, Osman Abadi menggalas cabaran - mula menulis draf skrip filem yang dinamakan 'Gelora.'

Sebuah filem bergenre noir yang menjadikan wanita sebagai elemen penting, 'Gelora' tidak takut untuk mengetengahkan banyak adegan yang pada hari ini masih layak dikatakan panas.

Termasuklah satu adegan yang memaparkan seniwati Sarimah beraksi dalam keadaan tubuh yang harus kami akui sebagai lelaki, sangat menggiurkan.

Ekoran kontroversi filem ini yang layak dikatakan terlalu panas untuk tayangan umum, 'Gelora' terus kekal menjadi antara filem arahan dan lakonan P. Ramlee yang jarang diperkatakan, digam daripada tayangan dalam televisyen.

Kami yakin pengharaman ini akan terus kekal, kerana filem ini nampak sukar untuk disunting tanpa mencacatkan jalan ceritanya.

Tak percaya? Tonton sendiri adegan yang bermula dari minit ke 51 dalam filem di atas. Kami yakin anda sendiri sukar untuk menerima adegan tersebut benar-benar dirakamkan dalam filem Melayu kita.


7 Negara Dengan Had Umur Bekerja Minumum Paling Rendah

Zaman kanak-kanak adalah waktu yang penting dalam fasa kehidupan seseorang individu. Ketika itu jugalah, mereka sepatutnya mempelajari sesuatu yang baharu mengenai segala-galanya dengan penuh kegembiraan, keriangan, keceriaan dan keseronokan.

Namun, tidak semua melalui zaman kanak-kanak yang indah. Hampir di seluruh dunia, ada segelintir kanak-kanak yang terpaksa bekerja di usia muda kerana kesempitan hidup. Malah, perkara itu menjadi perkara biasa di sesetengah negara mundur.

Kebanyakan negara mengenakan undang-undang yang ketat ke atas pengambilan kanak-kanak sebagai pekerja. Setiap negara mempunyai peraturan berbeza mengenai had umur minimum, jenis pekerjaan dan waktu bekerja bagi mengelakkan kanak-kanak dijadikan sebagai buruh paksaan.

Berikut adalah beberapa negara dengan had umur minimum bekerja paling rendah di dunia.

Brazil merupakan negara terbesar di Amerika Selatan dengan populasi melebihi 210 juta orang. Walaupun Brazil dianggap Bank Dunia sebagai ekonomi berpendapatan kelas menengah atas namun golongan rendah dan sederhana menjalani kehidupan yang sangat sukar di sana akibat rasuah yang berleluasa.

Ini menyebabkan ramai kanak-kanak di kawasan mundur di Brazil terpaksa bekerja untuk menyara kehidupan. Bagi kebanyakan pekerjaan, kanak-kanak di bawah usia 16 tahun tidak dibenarkan bekerja. Walau bagaimanapun, kanak-kanak berusia 14 tahun ke atas dibenarkan bekerja dengan syarat-syarat tertentu.

Disebabkan Brazil adalah salah satu negara yang paling bahaya di dunia, kanak-kanak bawah umur tidak dibenarkan bekerja pada waktu malam.

Pada suatu ketika, Argentina pernah menjadi negara ketujuh paling kaya di dunia. Namun, negara itu berada pada kedudukan ke-71 sebagai negara paling kaya pada hari ini. Sejak dilanda Kemelesetan Besar pada tahun 1930-an, Argentina masih berusaha membangunkan ekonomi mereka.

Sama seperti Brazil, had umur bekerja minimum di Argentina ialah 14 tahun tetapi dengan garis panduan yang ketat. Pekerja di bawah 18 tahun tidak dibenarkan terlibat dengan kerja berbahaya.

Pekerja berumur antara 14-16 tahun juga hanya dibenarkan bekerja selama tiga jam sehari dan 15 jam secara keseluruhan dalam seminggu. Itupun hanya dibenarkan jika mereka berada di bawah pengawasan ibu bapa atau penjaga yang sah.

Had umur bekerja minimum di Canada adalah 13 tahun tetapi hanya terhad kepada beberapa bahagian negara itu sahaja. Secara rasminya, Canada hanya membenarkan mereka yang berusia 18 tahun dan ke atas sahaja bekerja sepenuh masa. Kerajaan Canada juga mewajibkan kanak-kanak bersekolah sekurang-kurangnya sehingga mereka berusia 16 tahun.

Kanak-kanak di Canada hanya dibenarkan bekerja selama 12 jam sahaja seminggu dan ia mestilah di luar waktu sekolah. Ketika cuti sekolah pada musim panas pula, kanak-kanak dibenarkan bekerja sehingga 25 jam seminggu.

Hanya beberapa jenis pekerjaan ringan sahaja yang dibenarkan untuk kanak-kanak seperti mengasuh, menjaga haiwan peliharaan, menghantar surat khabar, membersihkan rumah dan lain-lain pekerjaan yang tidak berbahaya. Mereka perlu mempunyai permit kebenaran dan menduduki kursus khas untuk bekerja.

Umur minimum bekerja untuk belia Australia ialah 13 tahun. Sama seperti negara lain dalam senarai ini, terdapat undang-undang ketat yang dikenakan bagi pekerja bawah umur di Australia. Mereka perlulah mendapatkan permit terlebih dahulu dan hanya dibenarkan bekerja selama 10 jam sahaja seminggu.

Kanak-kanak bawah umur juga hanya dibenarkan bekerja di antara jam 6 pagi sehingga 10 pagi sahaja. Sesetengah kawasan di Australia seperti Queensland dan Victoria hanya membenarkan kanak-kanak melakukan kerja ringan tetapi tidak untuk industri hiburan.

Kanak-kanak bawah umur juga tidak dibenarkan melakukan jualan dari pintu ke pintu, bekerja di tapak pembinaan atau di atas bot menangkap ikan. Remaja di Australia boleh bekerja sepenuh masa sekiranya mereka menghabiskan persekolahan yang diwajibkan iaitu Tahun 10 (Tingkatan 4 di Malaysia).

Akta Kanak-kanak dan Orang Muda 2019 (Akta A1586) Seksyen 2(2A) menyatakan bahawa umur minimum yang membolehkan seseorang bekerja ialah 13 tahun di mana hanya kerja ringan yang tidak mendatangkan bahaya kepada minda, mental, fizikal atau mengganggu kehadirannya ke sekolah.

Selain itu, terdapat beberapa peraturan tambahan bagi pekerja kanak-kanak seperti mereka tidak dibenarkan bekerja antara jam 8 malam sehingga 7 pagi. Mereka juga tidak boleh bekerja lebih daripada 3 jam tanpa waktu rehat selama 30 minit.

Kanak-kanak di Malaysia hanya boleh melakukan kerja ringan yang bersesuaian dengan kapasitinya sahaja. Mereka juga boleh bekerja dalam bidang hiburan awam (peragaan dan lakonan) atau aktiviti yang dianjurkan sekolah seperti jualan.

Bagi kanak-kanak yang bekerja di bawah kontrak apprenticeship pula, ia haruslah mendapat kelulusan Ketua Pengarah Buruh terlebih dahulu.

Nigeria yang terletak di Afrika Barat merupakan negara paling tinggi populasi di benua Afrika. Ia merupakan kediaman bagi 206 juta penduduk yang bertutur hampir 500 bahasa berbeza.

Had umur bekerja minimum di Nigeria ialah 12 tahun tetapi mereka tidak dibenarkan melakukan kerja yang melibatkan aktiviti berat sehingga membahayakan perkembangan fizikal. Walaupun dibenarkan bekerja semuda 12 tahun, mereka perlulah menghabiskan persekolahan yang diwajibkan sehingga berusia 15 tahun.

Kanak-kanak tidak dibenarkan melakukan pekerjaan seperti menjual makanan di tepi jalan, mengemis, buruh kasar atau pelacuran dan seumpamanya. Malangnya, masih ramai kanak-kanak di Nigeria yang dipaksa melakukan kerja-kerja yang tidak sepatutnya dan dilarang.

Bolivia adalah negara dengan had umur bekerja minimum paling rendah di dunia iaitu 10 tahun! Kanak-kanak semuda 10 tahun boleh bekerja secara sah untuk diri sendiri atau keluarga mereka. Apabila mencapai usia 12 tahun, mereka boleh bekerja untuk orang lain.

Undang-undang kontroversi ini telah diluluskan pada tahun 2014 tetapi kerajaan Bolivia masih bergelut untuk menguatkuasakan peraturan dan melindungi kanak-kanak daripada penderaan dan eksploitasi.

Walaupun undang-undang ini dilihat sebagai salah satu langkah memperkasakan kanak-kanak tetapi ia juga mendapat tentangan banyak pihak kerana kesan sampingannya. Kanak-kanak bekerja ini lebih cenderung untuk meninggalkan persekolahan, menjadi mangsa eksploitasi dan sebagainya.

Namun, kemiskinan di negara itu menjadi punca utama kanak-kanak memilih untuk bekerja.


7 Restoran Hidangan Sushi Paling Mahal di Dunia

Sushi mempunyai sejarah yang panjang di Jepun dan dipercayai bermula sekitar abad ke-2. Pada asalnya, ia bermula sebagai satu kaedah untuk memelihara ikan berharga menggunakan cuka dan pengawetan garam, membolehkan ikan yang diawet dihidangkan sehingga setahun kemudian.

Nasi yang digunakan untuk menyimpan ikan kemudiannya akan dibuang (perkataan "sushi" sebenarnya bermaksud "nasi masam"). Pada abad ke-19, Hanaya Yoshi menukar kaedah masakan antik ini menjadi masakan mewah moden yang lebih menarik untuk dihidangkan.

Daripada situ, sesetengah hidangan sushi mula dihidangkan sebagai makanan mewah. Kali ini, pihak Iluminasi ingin kongsikan 7 hidangan sushi paling mahal di dunia.

Chef Tim dan Nancy Cushman membawa kesegaran dan pengalaman makanan Jepun ke Boston dan Mexico City dengan pengalaman makan O Ya mereka. Menu Omakase ialah hidangan 20 hidangan yang merangkumi gabungan nigiri dan sashimi, termasuk hidangan kegemaran bermusim.

Hidangan ini berharga $250 seorang, ditambah $150 seorang untuk tambahan minuman sake khusus jika mahu. Restoran ini dibuka pada tahun 2007 dan pakar dalam menggandingkan penyediaan sushi dan sashimi mewah dengan wiski dan sake Jepun.

Restoran Kurumazushi telah menyediakan hidangan istimewa sejak 1978 apabila Uezu direkrut untuk membantu mencipta bar sushi baharu selepas Restoran Saito terbakar. Hasilnya ialah restoran ini, yang direka bentuk mengikut bar sushi tradisional, dimodelkan mengikut pengalaman menjamu selera yang dicipta Uezu semasa bekerja di lokasi asal restoran ini di daerah Shinbashi di Jepun.

Makanan di Restoran Kurumazushi bermula pada harga $150 dan termasuk 9 keping sushi dan hidangan istimewa. Hidangan bernilai $300 termasuk pelbagai jenis ikan dan nasi, sushi dan sashimi pilihan chef, semuanya dilengkapkan dengan ais krim istimewa.

Urasawa ialah restoran sushi khusus di Beverly Hills, California. Hidangan sushi mereka berharga $395 seorang dan set ini termasuk makanan istimewa seperti nigiri sotong, kerang gergasi, abalon kukus sake, sushi kosode, uni, perut tuna dan Shima aji.

Urasawa dibina di atas model Ginza Sushi-ko, yang merupakan bar sushi yang dimiliki oleh lagenda Masa Takayama yang dibawa bersamanya ke New York. Chef sousnya ialah Hiroyuki Urasawa, yang membuka restoran ini menggunakan apa yang dia pelajari daripada gurunya.

Sushi Ginza Onodera di Midtown, New York menyediakan menu yang meluas termasuk hidangan makan tengah hari $200 dan makan malam $450, serta sebarang hidangan tambahan yang diingini. Hidangan ini termasuk 8 menu pembuka selera, 9 nigiri bermusim, telur dadar tamago buatan sendiri, sup miso dan pencuci mulut istimewa.

Cef di Sushi Ginza Onodera membuat sushi denggunakan gaya Edomae yang berasaskan kaedah Edo Tokyo purba. Proses ini termasuk proses penapaian dan pengawetan ikan untuk menjadikannya lebih berperisa dan bertekstur dengan memerapnya dalam sup kicap, mengawetkannya dalam rumpai laut dan garam, dan banyak lagi.

Sushi Hashiri yang mendapat penarafan bintang Michelin di San Francisco, California  ini mempunyai beberapa pilihan hidangan, termasuk hidangan Kaiseki & set 9 hidangan Sushi dengan harga $250 dan set 5 hidangan dengan harga $200. Menu utama restoran ini ialah menu Hashiri Omakase at Chef's Table, yang berharga $500 dan memerlukan notis awal 2 minggu untuk memesan.

Hidangan dihidangkan di dalam bilik peribadi oleh tukang masak sushi peribadi dengan pelbagai jenis sushi Kaiseki dan Edomae. Kaiseki ialah dulang makanan yang dihidangkan sebelum matcha manakala Edomae ialah tradisi sushi antik yang merangkumi pengawetan ikan terlebih dahulu dalam gaya Edo.

Restoran Masa di New York City terkenal sebagai salah satu restoran termahal di Amerika Syarikat. Kepakaran Chef Masayoshi Takayama dalam penyediaan sushi bermula kepada sejarah keluarganya di Wilayah Tochigi di Jepun.

Menu utama di Masa ialah hidanganyang berharga $800 seorang dimana pelanggan ini boleh duduk di kaunter sushi antik dan menikmati warisan masakan Jepun, termasuk sushi yang disajikan dengan Wagyu Ohmi Beef Tataki berkualiti A5, dihiasi dengan truffle yang dihiris.

Sushi yang paling mahal ialah Golden Sushi. Sushi ini bukan hidangan di restoran tetapi hasil ciptaan artisan oleh pengkarya sushi bernama Chef Angelito Araneta Jr. yang berpangkalan di Filipina dan telah dikenali sebagai "Chef Carat" kerana sushi ini.

Hasil ciptaannya berharga $1,978 seorang dan diiktiraf oleh Guinness World Records sebagai sushi termahal di dunia. Gulungan nigiri ini diperbuat daripada salmon merah jambu yang diperoleh dari Norway dan foie gras dan dihiasi dengan mutiara Palawan, berlian Afrika 20 karat dan daun emas 24 karat yang boleh dimakan.


Abkhazia : Negara Tidak Diiktiraf Yang Kuat Didokong Russia

Negara-negara yang terbentuk dalam status 'de facto state' atau 'negara atas dasar fakta' mempunyai kedudukan yang unik, dalam arena politik antarabangsa.

Berbeza dengan majoriti negara dunia yang bersifat 'de jure state' atau 'negara atas dasar undang-undang', situasi negara-negara 'de facto' ini boleh dikatakan kurang stabil, ada yang sentiasa bergolak dan sukar berkembang dalam pelbagai aspek.

Walaupun demikian sesetengah negara kuasa besar dunia khasnya, tetap mengiktiraf kewujudan negara-negara de facto ini disebabkan oleh kepentingan mereka. Kerajaan Russia misalnya menyokong sebuah kerajaan negara tidak rasmi digelarkan Abkhazia.

Kemelut perpecahan negara di bawah Kesatuan Soviet masih berterusan sehingga ke hari ini.

Salah satu konflik terbesar melibatkan Russia adalah persengketaan negara kuasa besar dunia itu dengan Georgia - yang mencetuskan peperangan di antara kedua-duanya, berlaku pada bulan Ogos 2008 menyebabkan perang itu dikenali sebagai Perang Ogos.

Perang yang memuncak hanya dalam masa singkat itu berlaku akibat rentetan kekeruhan hubungan di antara Russia dan Georgia, yang sebenarnya sudah bermula pada tahun 1991 selepas Republik Georgia mengisytiharkan kemerdekaan daripada Kesatuan Soviet.

Kisahnya, ketika di bawah Soviet, Abkhazia merupakan salah sebuah wilayah yang mempunyai autonomi ke atas pentadbiran ketika di bawah Soviet Georgia.

Namun kemerdekaan Georgia dari Soviet mula menyebabkan kuasa autonomi itu tersekat, sehingga mewujudkan konflik di antara pentadbiran Abkhazia yang majoritinya etnik Abkhaz dengan kerajaan baru Georgia yang dipenuhi etnik Georgian.

Selepas perang yang tercetus pada tahun 1992 di antara orang Abkhaz dan George dimenangi Abkhaz, masyarakat Abkhaz mula mencatur strategi untuk menghapuskan pengaruh orang George di sana.

Harus diceritakan di sini, dalam konflik tersebut pejuang pemisah Abkhazia bukan saja mendapat sokongan diplomatik daripada Russia, bahkan Russia juga menjadi pembekal utama kelengkapan perang tentera pemberontak Abkhazia.

Pembersihan etnik bagi mengusir orang George keluar dari Abkhazia mula dijalankan secara besar-besaran selama beberapa tahun walaupun tindakan itu dikritik masyarakat antarabangs, khasnya negara-negara yang mengiktiraf keabsahan kuasa kerajaan Georgia ke atas Abkhazia.

Untuk beberapa tahun berikutnya, etnik bukan Abkhaz di Abkhazia tak kiralah orang Georgia, Armenia mahupun Russia dihambat keluar. Mereka yang bernasib malang dibunuh.

Semua ini dirasakan perlu disebabkan oleh kedudukan masyarakat Abkhazia yang semakin lama semakin terhimpit, menjadi minoriti di tanah sendiri.

Kehadiran pendatang dari luar mula menyebabkan etnik Abkhaz hilang suara mereka dan dipinggirkan - jadi pembersihan etnik adalah jalan terbaik untuk menyeimbangkan kembali apa yang sudah berlaku.

Dalam proses yang memakan masa panjang, populasi Abkhazia sebelum perang yang direkodkan pada tahun 1989 sekitar 525,000 orang turun kepada 216,000.

Usaha untuk mencapai solusi ke atas konflik ini sukar mencapai kata penamat, ekoran kedegilan semua pihak yang terlibat. Kerajaan Georgia misalnya - hanya mengiktiraf Kerajaan Autonomi Republik Abkhazia yang ditubuhkan pada tahun 1993, bersifat pro-kerajaan Georgia.

Sementara itu bagi kumpulan pemberontak Abkhazia, mereka mula mencatur langkah mewujudkan Republik Abkhazia. Perlembagaan negara itu dibentuk pada bulan November tahun 1994 dan Vladislav Ardzynba naik menjadi presiden pertama republik itu. Pungutan suara atau referendum bagi mengesahkan status kemerdekaan Abkhazia di kalangan warga mereka bagaimanapun hanya dijalankan pada 3 Oktober 1999.

97.7% daripada peserta referendum bersetuju untuk mengekalkan perlembagaan yang telah dibentuk, jadi secara de facto-nya mahu Abkhazia keluar dari Georgia secara rasmi.

Perang yang sebelum itu berlaku besar-besaran mula reda selepas pemimpin kedua-dua kerajaan mula melakukan percaturan diplomasi. Georgia yang didokong oleh negara NATO dan Abkhazia yang disokong Russia mula bermain taktik berbeza.

Namun situasi di kedua-dua negara ini semakin panas akibat dua peristiwa. Vladimir Putin naik menjadi Presiden Russia yang rasmi (selepas bergelar pemangku) pada 26 Mac 2000 mula lebih lantang mengkritik banyak tindakan Georgia, khasnya melibatkan keengganan Georgia mengikuti persetujuan yang telah dicapai dalam menyertai Komanwel Negara-Negara Bebas tahun 1991.

Mengikut persetujuan asalnya, Georgia akan membenarkan Russia membuka empat pengkalan tentera di negara itu. Selepas berlakunya revolusi perubahan kuasa di Georgia yang menjatuhkan kerajaan Georgia pada tahun 2003, pimpinan baru Georgia yang naik mula melaksanakan dasar-dasar yang jelas pro-NATO dan kuasa barat.

Georgia akhirnya memilih untuk keluar daripada gabungan tersebut, memaksa Russia bertindak balas.

Pada bulan Mac tahun 2008, kerajaan republik Abkhazia melakukan permohonan kepada Russia bagi menyokong status kemerdekaan negara itu.

Tindakan Abkhazia itu diterima baik Parlimen Russia yang mengeluarkan resolusi untuk mula mengiktiraf kewujudan Abkhazia pada 21 Mac. Presiden Vladimir Putin sendiri mula menggunakan kata panggilan 'Presiden' kepada Presiden Republik Abkhazia, bagi menunjukkan tanda sokongan beliau.

Beberapa tindakan Russia selepas itu mula menimbulkan kebimbangan negara kuasa dunia lain, apatah lagi banyak tindakan Russia mula membelakangi kerajaan Georgia yang sah.

Bermula pada 8 Ogos 2008, tentera Russia mula menceroboh masuk beberapa bandar di Georgia secara besar-besaran atas alasan 'operasi khas pasukan pengamanan.' Pertempuran yang berlangsung selama 2 hari memaksa tentera Georgia berundur dari beberapa lokasi, sehinggalah gencatan senjata diisytiharkan oleh Georgia pada 12 Ogos 2008.

Walaupun demikian tentera Russia tidak berhenti, sebaliknya meneruskan kemaraan ke beberapa buah kawasan dan berjaya mengambil alih pentadbiran.

Hanya bermula pada tanggal 17 Ogos Russia mula mengeluarkan angkatan tentera mereka dari Georgia selepas perbincangan meditasi yang berjaya, dipengerusikan Presiden Perancis (ketika itu) Nicolas Sarkozy.

Berdasarkan kepada resolusi yang dicapai sebelum itu, kerajaan Russia mula mengiktiraf kedudukan Abkhazia sebagai sebuah negara pada 25 Ogos 2008 dan menjalinkan hubungan diplomatik dengan negara itu.

Sebagai sokongan kepada masyarakat Abkhazia yang sudah pastilah sukar untuk bergerak dalam sistem antarabangsa ekoran kekangan saluran diplomatik, semua warga Abkhazia yang perlu ke luar negara biasanya akan turut sama menjadi pemilik passport Russia, ekoran status dwi-kewarganegaraan yang dibenarkan Russia.

Sehingga kini, hanya Russia, Venezuela, Syria, Nicaragua dan Nauru menjadi negara rasmi mengiktiraf dan mewujudkan hubungan diplomatik dengan Abkhazia, menjadikan kehidupan di Abkhazia agak sama dengan jirannya Transnistria - juga sebuah lagi negara tidak diiktiraf tetapi sangat kuat pro-Russia.


7 Pensel Paling Mahal Dijual di Pasaran

Semua orang pernah menggunakan pensel terutamanya ketika berada di bangku sekolah. Pensel merupakan salah satu alat tulis utama yang murah dan mudah didapati di mana-mana sahaja.

Sejak pensel dicipta pada tahun 1700-an, kemajuan teknologi membolehkan alat tulis itu dihasilkan dengan banyak dan membolehkan ia dijual pada harga yang sangat murah.

Namun, beberapa pengeluar alat tulis terkenal dunia telah menghasilkan produk pensel unik dengan butiran mewah dan ia dijual pada harga yang amat tinggi. Berikut adalah beberapa pensel yang paling mahal di dunia.

Garf von Faber-Castell begitu mengambil serius dalam pembuatan pensel dan sentiasa menghasilkan alat tulis yang mewah sejak syarikat itu ditubuhkan pada tahun 1761.

Dalam senarai panjang alat tulis unik yang pernah dihasilkan Faber Castell, terdapat satu pensel mewah yang dinamakan sebagai The Magnum Perfect Pencil. Pensel ini dijual pada harga sekitar RM 1,500 sebatang.

Pensel ini mempunyai campuran badan kayu dan logam bersama penutup logam yang berat. Pensel yang dibina mengikut gaya pertukangan Faber Castell ini turut mempunyai pemadam dan pengasah mata pensel yang dibina bersama. Sanggupkah anda berbelanja sebanyak ini untuk sebarang pensel?

Syarikat yang berasal dari England ini mungkin dikenali ramai kerana banyak menghasilkan diari dan buku nota mewah yang menjadi pilihan para korporat dan elit. Namun, ia turut menghasilkan alat tulis yang cantik dan mewah.

Sama seperti namanya, The Metallic Pencil merupakan alat tulis yang dihasilkan menggunakan logam perak dan ia menawarkan kualiti pertukangan tinggi daripada pakar pembuatan alat tulis ini.

Anda mungkin boleh mendapatkan pensel mekanikal pada harga RM 5.00 tetapi jika anda inginkan sesuatu yang ekslusif dan mewah, The Metallic Pencil mungkin pilihan yang tepat.

Kebanyakan pelukis mungkin menggunakan apa sahaja pensel yang mudah mereka perolehi manakala segelintir lagi lebih cenderung menggunakan pensel berjenama mewah. Pensel lukisan ini adalah untuk pelukis yang mampu berbelanja besar.

Pensel lukisan unik ini dihasilkan oleh jenama Aurora di Itali. Pensel edisi terhad ini dihasilkan menggunakan plexiglass yang tahan lama. Walau bagaimanapun, ia tidaklah memberi sebarang kelebihan dalam hasil lukisan.

Pensel yang berharga sekitar RM 2,500 ini hanya menawarkan ciri-ciri asas yang sama seperti pensel lukisan biasa. Walau bagaimanapun, pembelian pensel ini disertakan bersama jaminan selama dua tahun daripada Aurora.

Berada di tempat keempat ialah pensel mewah daripada Montblanc. Syarikat ini terkenal kerana produk mewahnya seperti pen, jam tangan, minyak wangi dan barangan kulit.

Montblanc juga menghasilkan beberapa produk pensel mewah dan salah satunya dihasilkan sempena penghormatan kepada pemuzik legenda Wolfgang Amadeus Mozart. Walaupun ia dihasilkan dalam pelbagai warna dan dijual pada harga berbeza, pembeli mungkin perlu berbelanja lebih daripada RM 4,000 untuk sebatang pensel ini.

Pensel mekanikal mewah ini disaluti dengan perak dan saduran emas. Pensel ini menggunakan mata pensel berukuran 0.7mm dan panjang keseluruhan pensel ini hanyalah 4.3 inci.

Pensel ini merupakan salah satu lagi alat tulis mewah dari Montblanc. Jenama mewah ini dikenali kerana menukarkan pensel biasa menjadi satu seni tetapi pensel edisi terhad ini benar-benar berada di tahap tersendiri.

Pensel Edisi Terhad Oscar Wilde ini merupakan salah satu pensel Writer's Series yang dihasilkan oleh Montblanc. Pensel ini menampilkan ciptaan unik bersadurkan emas, badan daripada resin mamar dan logo Montblanc yang dicop pada penutupnya.

Jika anda seorang peminat tegar jenama Montblanc, anda mungkin tidak perlu berfikir panjang untuk mendapatkan produk edisi terhad keluaran mereka ini.

Ini adalah pensel termahal dalam senarai ini dari Montblanc. Jadi tidak hairanlah mengapa penulis novel legenda seperti Ernest Hemingway dan bekas Presiden Amerika Barack Obama menggemari jenama ini.

Dalam sejarah produk alat tulisnya, Montblanc mula menghasilkan pen jenamanya yang paling terkenal iaitu Meisterstück pada tahun 1924. Dua tahun kemudian, mereka menghasilkan salah satu pensel paling berharga iaitu Pensel Emas 14K di Hamburg, Jerman.

Pada tahun 2015, pensel ini telah dilelong dalam lelongan Bonhams dan dijual kepada seorang pembeli kaya pada harga RM 18,000.

Pemenang dalam senarai pensel paling mahal ini jatuh kepada Garf von Faber-Castell. Jenama ini bukan sahaja menghasilkan alat tulis berkualiti tinggi dan mewah tetapi juga terkenal sebagai pengeluar pensel tertua di dunia.

Sejak ditubuhkan pada tahun 1761, Faber Castell menghasilkan pelbagai jenis alat tulis dan menjadi peneraju dalam bidang itu. Salah satu produk pensel yang dibanggakan Faber Castell ialah The Perfect Pencil. Walaupun The Perfect Pencil dijual pada harga sekitar RM 1,000-RM 1,500 tetapi ia berbeza dengan edisi terhadnya.

Hanya beberapa sahaja Edisi Terhad The Perfect Pencil dihasilkan dan ia adalah sangat sukar ditemui. Edisi terhad ini dihasilkan menggunakan bahan-bahan mahal seperti kayu zaitun berusia 240 tahun, emas asli dan berlian.


5 Nama Penjajah Yang Masih Diagungkan Di Malaysia

Kesan penjajahan ke atas tanah air kita memang meninggalkan impak yang mendalam yang dapat kita lihat sehingga ke hari ini.

Tanah Melayu merupakan antara kawasan paling lama dikuasai orang luar, dipindah-pindahkan hak milikannya sesuka hati dari satu tangan ke satu tangan lain - sehinggalah terbentuk apa yang kita kenali sekarang sebagai Malaysia.

Bagi ramai orang, mengagungkan saki-baki era penjajahan merupakan satu penghinaan kepada masyarakat kita tetapi ada juga pihak yang merasakan tanpa kehadiran penjajah, kita akan kekal di belakang tanpa kemajuan dan teknologi yang dibawa mereka.

Mungkin kerana itulah ada nama tokoh penjajah zaman lampau yang warisannya harus terus dikekalkan, untuk dikenang serta diabadikan. Berikut adalah lima tokoh yang masih disanjung walaupun kita katanya sudah merdeka.

Lokasi strategik kawasan yang dinamakan sebagai Tanjung di kalangan penduduk setempat, membolehkan kegiatan ekonomi berasaskan kayu bakau dijalankan di sana. Kayu bakau yang ditebang, akan diproses untuk dijadikan arang yang akhirnya dijadikan bahan dagang peniaga dari China, Arab dan India.

Disebabkan oleh aktiviti perdagangan yang rancak, kerajaan British melalui setiausaha mereka, Sir John Frederick Dickson memulakan usaha untuk membina pelabuhan di pekan Tanjung bagi memudahkan kapal-kapal belayar. Bagi memudahkan perhubungan darat pula, sebuah laluan keretapi yang menghubungkan Tanjung dengan Sungai Ujung (kini Seremban) dibina.

Seorang graduan dari Oxford, Dickson memulakan khidmat bersama kerajaan Britain sebagai penulis sekitar dekad 1850-an sebelum mula menjadi setiausaha Britain di Singapura sehinggalah dia meninggal dunia pada tahun 1891. Sepanjang berkhidmat, beliau lebih banyak memangku tugas gabenor ekoran ketiadaan pegawai dalam jawatan tersebut.

Usaha beliau membangunkan ekonomi pekan Tanjung menjadi legasi utama beliau di Malaysia.

Selepas selesai projek besar-besaran memodenkan Tanjung yang dikatakan selesai 2 tahun selepas kematian beliau, nama Tanjung digantikan dengan nama baru 'Port Dickson' bagi memperingati jasa beliau kepada masyarakat di sana yang sebenarnya telah lama meniaga, sebelum kedatangan beliau lagi.

Raja George III yang memerintah Great Britain dan Ireland, merupakan antara individu yang paling banyak lokasi dinamakan sempena namanya. Sehingga kini, terdapat 50 buah bandar atau pekan yang dinamakan 'Georgetown' bagi menghormati beliau. Salah satunya terletak di Pulau Pinang hasil 'ciptaan' Francis Light.

Dilahirkan pada 4 Jun tahun 1738, George William Frederick mula memegang tampuk kuasa di Great Britain dan Ireland sejak tahun 1760. Semasa masih memerintah, Raja George III juga berjaya menyelia penggabungan dua badan parlimen di Great Britain dan Ireland, menyaksikan pentadbiran kedua-dua kawasan itu digabungkan di bawah satu badan pemerintah.

Bagaimanapun, pemerintahan beliau turut terpalit dengan titik hitam ekoran kegagalan Great Britain untuk terus mengekalkan penguasaan mereka di kawasan koloni Amerika Syarikat, selepas tewas dalam perang saudara yang dimulakan gerakan pemberontakan - mengakibat Britain hilang Amerika Syarikat.

Pada penghujung dekad pemerintahan beliau, George III mula mengalami masalah mental akibat penyakit porfiria yang mengakibatkan beliau hilang kemampuan untuk berfikir dengan waras. Selepas hilang kemampuan untuk mengingati, mula buta dan pekak - George III meninggal dunia ketika masih bergelar Raja digantikan anaknya Raja George IV.

Gereja dan Bukit Saint Paul kini cukup terkenal sebagai lokasi pelancongan di Melaka. Bagaimanapun, sebelum dinamakan dengan nama tersebut - nama asalnya adalah Bukit Melaka. Siapakah Saint Paul atau Santo Paul yang disanjung-sanjung ini?

Santo Paul adalah antara pendakwah terawal ajaran Jesus Christ, cukup dikenali dengan gelaran Saint Paul the Apostle - 'apostle' bererti seseorang yang bertanggungjawab menyambung ajaran. Oleh kerana itulah di kalangan masyarakat Kristian, nama Santo Paul merupakan antara nama besar yang dihormati.

Dilahirkan dengan nama Saul di Tarsus (kini di Turki), legasi terbesar Santo Paul kepada masyarakat Kristian sekarang adalah hasil tulisan beliau yang terkandung dalam surat-surat karangannya, menjadi rujukan utama dalam kitab Perjanjian Baru.

Walaupun demikian, banyak juga pihak di kalangan masyarakat Kristian sendiri yang merasakan apa yang diajarkan Santo Paul merupakan detik sebenar berlakunya korupsi kepada ajaran asal yang dibawakan Jesus Christ.

Presiden Amerika Syarikat ketiga, Thomas Jefferson merupakan individu paling lantang mengutuk Santo Paul. Sehinggakan beliau memilih untuk menggunakan pisau bagi membuang mana-mana bahagian dalam kitab Bible yang dirasakan adalah perkara karut yang ditokok-tambah oleh Santo Paul.

Bertugas sebagai Gabenor negeri-negeri Selat selama lebih 10 tahun, sumbangan Mejar-Jeneral William John Butterworth kepada penjajah British di Tanah Melayu agak besar.

Beliau mempunyai reputasi sebagai seorang askar yang tegas, sehingga dinamakan sebagai 'Butterpot the Great' di kalangan askar atas perangainya yang sukar untuk bertimbang rasa, ego dan tidak mahu mendengar pendapat orang lain. Bagaimanapun, dalam aspek pembangunan - sumbangan beliau tidak boleh dinafikan.

Hadir ke semenanjung Tanah Melayu selepas menggalas tanggungjawab mengepalai tentera British di Madras, India - Mejar Jeneral Butterworth membuktikan kemampuan menangani konflik di kalangan peniaga Cina di Singapura, yang terjadi sekitar tahun 1954.

Bagi membantu situasi tidak berlanjutan, Butterworth turut menubuhkan pasukan sukarelawan pertahanan negeri Selat pertama di mana beliau bertindak sebagai kolonel.

Butterworth naik sebagai Gabenor kepada Kepulauan Prince of Wales, Singapura dan Melaka pada 17 Mac 1843. Bagi menghargai sumbangannya kepada kuasa kolonial, sebuah bandar bernama Bagan di Pulau Pinang ditukarkan kepada Butterworth bagi mengingati jasa beliau.

Untuk bahagian terakhir artikel ini, kita cuba melihat kenapakah Batu Ferringhi di Pulau Pinang dinamakan sedemikian rupa - sedangkan istilah itu bukanlah satu istilah Melayu mahupun nama penjajah yang pernah bermaharajalela di negara kita.

Dari aspek bahasa, istilah 'Feringghi' yang digunakan bermaksud 'orang luar', merujuk pada awalnya kepada orang-orang Frank yang hadir dari kawasan sekitar Jerman dan menduduki beberapa kawasan di Eropah. Mereka ini jugalah pengasas kepada negara Perancis sekarang - selepas menubuhkan kerajaan dinamakan 'Latin Francia.'

Istilah 'Franks' itu kemudiannya dipinjam pedagang Arab dan Parsi, yang menukarkan sebutannya kepada 'Farang' atau 'Farangi' bagi merujuk orang Eropah secara am. Bagaimanapun, nama 'Feringghi' yang kita gunakan itu dipinjam daripada sebutan masyarakat India 'Firangi' bagi merujuk kumpulan sama.

Dalam aspek ejaan bahasa Melayu, 'Feringgi' pernah ditulis dalam versi Ferenggi, Ferringi, Peringgi, Pringgi dan juga Parringgi.

Tetapi kini secara rasmi ejaan yang didaftarkan dalam daftar kata kita adalah 'Peringgi', merujuk kepada orang Portugis walaupun pada asalnya merujuk kepada mana-mana komuniti orang Eropah.

Siapa sangka Batu Ferringhi di Pulau Pinang sebenarnya ada bau-bau bacang dengan negara Perancis kan? Kedua-duanya sebenarnya menggunakan nama yang mempunyai maksud serupa.


Wadi Al-Hitan (Lembah Paus), Tapak Sejarah Penting Evolusi Ikan Paus

Hanya beberapa sahaja tapak bersejarah di dunia ini yang memaparkan tentang evolusi haiwan seperti yang ditemui di kawasan yang diberi nama Wadi al-Hitan atau  "Lembah Paus" yang terletak Mesir.

Di sana, di tengah-tengah landskap pasir dan batu yang diukir angin, terdapat koleksi besar sisa haiwan yang paling tidak dijangka - fosil ikan paus. Percayakah anda jika kami katakan ikan besar seperti ikan paus satu ketika dahulu merupakan haiwan yang hidup d daratan?

Persoalan inilah yang memeningkan para saintis setelah penemuan fosil ikan paus yang mendiami kawasan ini satu ketika dahulu.

Fosil tulang yang bertaburan yang ditemui di kawasan lembah ini dipercayai datang dari spesis paus yang tergolong dalam suborder paus yang telah lama pupus dikenali sebagai archaeoceti.

Apa yang membezakan makhluk purba ini daripada cetacean zaman moden biasa anda ialah satu perbezaan anatomi yang ganjil, namun amat penting — kaki belakang. Perbezaan kritikal dalam rekod fosil paus ini adalah asas kepada tanggapan bahawa haiwan laut besar yang kita kenali hari ini memulakan kewujudannya sebagai haiwan darat.

Tetapi sejak penemuan mereka pada tahun 1902, fosi-fosil di Wadi al-Hitan cenderung untuk menimbulkan lebih banyak soalan daripada jawapan.

Walaupun beratus-ratus rangka archaeoete yang ditemui memberikan gambaran penting mengenai evolusi ikan paus pada peringkat akhir kehilangan anggota belakang mereka dan beralih kepada kewujudan marin, ahli biologi evolusi masih tertanya-tanya tentang identiti nenek moyang terawal ikan paus.

Persamaan dalam bentuk gigi membawa kepada kepercayaan yang telah lama dipegang bahawa ikan paus mempunyai kaitan dengan mesonychids, mamalia berkuku karnivor yang hampir menyerupai serigala.

Sehingga tahun 2005, pasukan saintis Amerika dan Perancis akhirnya menemui perkaitan atau talian yang hilang antara paus dan saudara terdekat mereka, badak air. Penemuan ini, disokong oleh satu lagi koleksi fosil cetacea yang terletak di Pakistan, meletakkan ikan paus dalam kumpulan taksonomi artiodactyl yang berbeza, yang termasuk saudara-mara yang tidak dijangka seperti unta, babi dan zirafah.

Fosil ikan paus yang ditemui di lembah ini cukup pelbagai dari tulang tunggal hingga keseluruhan rangka. Dua ikan paus biasa ialah Basilosaurus besar dan Dorudon yang lebih kecil (3 hingga 5 meter).

Paus yang ditemui disini mempunyai anggota belakang yang kecil yang tidak kelihatan pada ikan paus moden dan tengkorak yang kuat dengan gigi yang serupa dengan mamalia darat karnivor. Selain fosil paus purba, terdapat fosil haiwan darat lain seperti spesis gajah primitif "Moeritherium", buaya, penyu laut, dan tulang ular laut juga telah direkodkan.

Walaupun fosil di Wadi al-Hitan pastinya bukan yang tertua di dunia, jumlahnya yang banyak dan pemeliharaan yang luar biasa (malah beberapa kandungan fosil perut masih dalam keadaan baik!) menjadikannya tidak ternilai kepada ahli paleontologi dan saintis evolusi.

Wadi Al-Hitan ialah tapak paling penting di dunia untuk menunjukkan salah satu perubahan ikonik yang membentuk rekod kehidupan di Bumi: evolusi ikan paus. Ia menggambarkan dengan jelas bentuk dan cara hidup mereka semasa peralihan daripada haiwan darat kepada kewujudan marin.

Atas sebab ini, "Lembah Paus" di Mesir ini telah diiktiraf sebagai Tapak Warisan Dunia UNESCO pada tahun 2005.  Tapak Warisan Dunia ialah zon yang dilindungi dengan ketat, terletak dalam landskap yang lebih luas di Kawasan Terlindung Wadi El-Rayan yang menarik.

Ia merupakan tapak rujukan global yang luar biasa kerana bilangan, kualiti dan kebolehcapaian bukti paus terawal (selalunya dalam bentuk rangka lengkap) dan rekod persekitaran tempat mereka tinggal.

Justifikasi di sebalik penghormatan ini adalah lebih jelas apabila melihat kepada kepelbagaian fosil yang dilihat di Wadi al-Hitan. Selain daripada fosil archaeocete yang mengagumkan (yang terbesar berukuran 21 meter panjang), fosil haiwan awal lain seperti jerung, buaya dan penyu juga ditemui di tapak ini.


Omerta - Kod Rahsia yang Melindungi Kumpulan Mafia

Bagi semua anggota kongsi gelap Itali seperti Mafia, 'Ndrangheta atau Camorra, hidup dan mati mereka mudah disimpulkan dengan satu perkataan sahaja - "Omerta". Ia adalah kod berdiam diri yang diamalkan anggota kongsi gelap Itali tentang aktiviti jenayah mereka dan keengganan untuk memberi keterangan kepada polis.

Bagi Mafia, sesiapa yang 'menjual' rakan mereka kepada pihak berkuasa adalah seorang yang bodoh atau pengecut dan sesiapa yang tidak boleh menjaga dirinya tanpa perlindungan polis adalah kedua-duanya.

Kod berdiam diri terhadap penguatkuasaan undang-undang ini telah membentuk asas dan etika bagi kumpulan jenayah terancang Itali Selatan dan cabang mereka. Sebagai seorang 'lelaki terhormat', ia adalah dilarang sama sekali untuk mendedahkan butiran dunia jenayah mereka walaupun terpaksa ke penjara atau tali gantung.

Walaupun dianggap suci, banyak juga kisah di mana anggota tertinggi sesebuah kumpulan itu melanggar kod rahsia Omerta ini dalam sejarah. Berikut adalah kisah mengenai Omerta dan bagaimana ia menjadi salah satu ciri penting dalam jenayah terancang moden yang digeruni.

Tidak dapat ditentukan dengan tepat bilakah kod rahsia Omerta ini wujud dan menjadi salah satu ciri penting dalam sejarah Mafia. Ada kemungkinan ia bermula ketika berlakunya penentangan terhadap raja-raja Sepanyol yang ketika itu memerintah Itali Selatan selama lebih dua abad.

Apabila Kingdom of the Two Sicilies (1816 - 1860) runtuh pada awal abad ke-19, kumpulan penjenayah mula berfungsi sebagai tentera persendirian dan melindungi mereka yang mampu membayar. Ia merupakan kelahiran kepada Mafia sehingga yang kita kenali pada hari ini.

Selepas Itali Utara dan Selatan bergabung menjadi satu kerajaan pada tahun 1860-an, negara baru itu mewujudkan sistem mahkamah dan pasukan polis yang baru. Apabila institusi ini diperluaskan ke seletan, kumpulan terancang ini mendapat mereka mempunyai saingan baru yang kuat.

Sejak itu, Uomini d'onore atau "lelaki terhormat" menggunakan prinsip mudah dan kejam iaitu "Jangan sekali-kali bercakap dengan pihak berkuasa tentang aktiviti jenayah sendiri, kumpulan mahupun musuh. Hukuman melanggar peraturan ini adalah mati."

Di bawah Kerajaan Itali yang baru bersatu, wilayah selatan masih lagi sangat miskin dan ramai memilih untuk berhijrah keluar. Ramai yang mencuba nasib di luar negara termasuklah golongan "lelaki terhormat" atau ahli kumpulan jenayah terancang.

Di kebanyakan bandar di Amerika Utara, pendatang Itali menghadapi kesukaran diterima masyarakat setempat. Ramai di antara mereka yang merasakan tidak boleh mengharapkan polis atau kerajaan tempatan untuk mewakili serta melindungi mereka.

Kawasan kejiranan miskin yang didiami pendatang Itali menjadi tempat yang begitu sesuai untuk puak Mafia berkembang. Kononnya membela nasib rakan senegara, kod Omerta dianggap sebagai satu kebanggaan.

Hampir 100 tahun lamanya, Mafia Amerika begitu sukar ditangani polis Amerika. Kegiatan mereka begitu rahsia, begitu juga dengan ahli keluarga dan kumpulan Mafia yang beroperasi di sana. Namun, segalanya berubah pada tahun 1963.

Seorang Mafia sejak usia muda lagi, Joseph Valachi akhirnya menjadi ahli mendapat kepercayaan ketua kongsi gelap Vito Genovese. Pada tahun 1959, dia dan Genovese telah disabitkan dengan kesalahan menyeludup dadah.

Semasa dipenjarakan pada tahun 1962, Valachi membunuh seorang lelaki yang dipercayainya telah sebagai pembunuh upahan yang dihantar oleh Genovese. Bagi mengelak hukuman mati, Valachi melakukan sesuatu yang tidak pernah difikirkan oleh mana-mana ahli Mafia sebelumnya - melanggar Omerta.

Joe Valachi bersetuju untuk memberi keterangan di hadapan ahli senat. Dia mendedahkan rahsia yang hanya diketahui oleh Mafia dan masyarakat Itali-Amerika sahaja. Valachi turut mendedahkan organisasi yang dianggotainya iaitu Cosa Nostra.

Keterangan Joe Valachi itu menjadi era baru dalam usaha anti-Mafia di Amerika. Sejak itu, semakin ramai ahli Mafia yang melanggar kod rahsia Omerta untuk menyelamatkan diri mereka sendiri.

Walaupun kekecohan yang berlaku di Amerika, keluarga jenayah Itali masih mengekalkan kod Omerta mereka. Kumpulan Mafia, 'Ngrangheta dan Camorra jauh lebih kuat dan lebih digeruni di Itali berbanding di Amerika.

Walaupun menyedari betapa besarnya kuasa sebenar ahli jenayah terancang di Itali, dua orang hakim iaitu Giovanni Falcone dan Paolo Borsellino cuba sedaya-upaya untuk menentang mereka.

Kejayaan terbesar mereka datang apabila Tommaso Buscetta iaitu seorang ahli kongsi gelap berpangkat tinggi bersetuju untuk melanggar kod rahsia Omerta. Buscetta bersetuju memberi keterangan selepas satu kumpulan Mafia telah menyasarkan keluarganya.

Pembunuh upahan Mafia telah membunuh dua anaknya, empat anak saudara, abangnya, seorang abang ipar, menantu dan rakan terdekatnya. Sebelum memberi keterangan, Buscetta memberi amaran risiko yang bakal mereka hadapi. Ia akhirnya menjadi kenyataan apabila kedua-dua hakim itu terbunuh dalam pengeboman berasingan pada tahun 1992.

Begitu banyak pelanggaran Omerta yang berlaku menyebabkan Mafia dan kumpulan jenayah terancang lain sama ada di Itali atau Amerika hilang kekebalannya.

Pada tahun 1991, era popular Mafia di Amerika seolah-olah berakhir apabila Salvatore "Sammy the Bull" Gravano" memberi keterangan terhadap ketuanya sendiri iaitu John Gotti dari keluarga Gambino yang digeruni.